title: Alt-right

text: Keskutelufoorumi 4chanista tuli alt-rightia kannattavien tärkein foorumi, kun siellä avattiin ”Politically Incorrect” -niminen osasto (lyhyemmin /pol/) vuonna 2011. Keskustelua ei juurikaan rajoitettu tai moderoitu, joten siitä tuli heti hyvin railakasta. Otsikoihin /pol/ nousi vuonna 2014 niin sanotun ”Gamergate”-tapauksen myötä, jossa foorumilla käytiin raivokkaasti videopelijournalistien ja pelialalle oletetusti hiipineen feministisen ajattelun kimppuun. Foorumin sananvapaus ja keskustelujen riidanhaluinen tyyli houkuttelivat paikalle paljon uusia laitaoikeistolaisia kirjoittajia. Vuosien 2015 ja 2016 aikana sivustoon viitattiinkin mediassa toistuvasti alt-rightin kokoontumispaikkana. 4chanilla kehitetyt meemit, pilat ja iskulauseet levisivät myös esimerkiksi Redditiin ja Twitteriin, ja toisinaan päätyivät jopa ryhmän ihaileman Donald Trumpin uudelleentviittaamiksi.


title: Alt-right

text: Alt-right nousi näkyvästi julkisuuteen vuonna 2016 samoihin aikoihin, kun Donald Trump nousi republikaanien presidenttiehdokkaaksi. Alt-rightia koskevat Google-haut lisääntyivät räjähdysmäisesti elokuussa 2016, kun Trumpin vastaehdokas Hillary Clinton oli voimakkaasti arvostellut Trumpia tämän yhteyksistä alt-rightiin, jota Clinton kutsui ääriliikkeeksi. Vaikka Trump ei ollutkaan traditionalisti tai valkoinen nationalisti kuten monet alt-rightilaiset, hän tviittasi usein alt-rightin meemejä ja puhui liikkeen johtohahmoista myönteiseen sävyyn. Alt-rightissa innostuttiinkin Trumpin kampanjasta ja myöhemmästä valinnasta Yhdysvaltain presidentiksi, sillä liike näki Trumpissa globalismin, liberalismin, poliittisen korrektiuden ja monikulttuurisen demokratian vastustajan. Liike tuki Trumpin vaalikampanjaa muun muassa pitämällä Clintonin hakkeroituja ja kiusallisia sähköposteja esillä julkisuudessa.


title: Alt-right

text: Jotkin Trumpin toimet presidenttinä ovat herättäneet alt-rightissa pettymystä ja närkästystä, kuten ilmaisku Syyriassa sekä Trumpin yleinen poliittinen osaamattomuus ja ongelmat laillisuuden kanssa. Trumpin maahanmuuttovastaisen politiikan ja puheiden ihailu on kuitenkin pitänyt liikettä kasassa, vaikka liikkeessä esiintyykin aiempaa enemmän hajaannusta. Joidenkin liikkeen kannattajien väkivallanteot ovat johtaneet liikkeen kannattajien estoihin sosiaalisessa mediassa kuten Twitterissä ja Facebookissa, ja osa aktiiveista onkin siirtynyt toisille alustoille kuten Gabiin.


title: Alt-right

text: Trumpin virkaanastujaisten jälkeen alt-rightin kannattajien ja liikettä vastustavien liberaalien ja antifasistien väliset konfliktit kärjistyivät Yhdysvaltain kaduilla. Käänteentekevä tapaus oli Charlottesvillen kahakka. Elokuussa 2017 Virginian Charlottesvillessä järjestetyssä Unite the Right Rally -tapahtumassa alt-rightin kannattaja ajoi autolla vastamielenosoittajien sekaan, jolloin 32-vuotias nainen kuoli. Lisäksi joukko tapahtuman osallistujia pahoinpiteli vastamielenosoitukseen osallistuneen afroamerikkalaisen miehen teräsputkilla paikallisessa pysäköintihallissa. Lokakuussa 2017 FBI pidätti Unite the Right Rallyyn osallistuneen 26-vuotiaan miehen, joka aikoi tehdä terrori-iskun Amtrakin matkustajajunaan. Samassa kuussa Milo Yiannopoulosin lähipiiriin aikaisemmin kuulunut liikkeen jäsen surmasi isänsä tämän kutsuttua häntä natsiksi.


title: Alt-right

text: Joulukuussa 2017 21-vuotias mies surmasi New Mexicon osavaltiossa kaksi lukio-opiskelijaa, ja ampui sen jälkeen itsensä. Surmaaja oli kirjoitellut rasistisia sekä seksuaalivähemmistöjen vastaisia viestejä Donald Trumpia ja alt-rightia kannattaville keskustelufoorumeille. Trumpin lisäksi ampuja ihaili avoimesti Adolf Hitleriä. Myöhemmin saman vuoden joulukuussa 17-vuotias poika ampui Virginiassa tyttöystävänsä vanhemmat, kun nämä olivat yrittäneet estää tytärtään tapaamasta poikaa, joka jakoi sosiaalisessa mediassa valkoista ylivaltaa kannattavaa, homofobista ja antisemitistä materiaalia. Uudenvuodenaattona 37-vuotias mies ampui Denverissä poliisin ja haavoitti neljää muuta. Hän oli Facebookissa jakanut alt-rightin symbolinaan pitämiä Pepe-meemejä sekä äärioikeistolaisten valeuutissivustojen linkkejä.


title: Alt-right

text: Muita liikkeeseen kytkettyjä henkirikoksia tapahtui vuonna 2017 muun muassa New Yorkissa ja Portlandissa sekä Kansasin ja Marylandin osavaltioissa. Näissä tapauksissa surmattiin yhteensä viisi ihmistä. Kansalaisjärjestö Anti-Defamation Leaguen kokoamien tietojen mukaan vuonna 2017 Yhdysvalloissa tapahtui 34 ääriliikkeiden tekemää murhaa, joista äärioikeisto teki 20.


title: Alt-right

text: Väkivallanteot ovat jatkuneet vuonna 2018. Esimerkiksi lokakuussa Pittsburghin synagogaiskussa 11 ihmistä surmannut hyökkääjä oli aktiivinen alt-rightin suosiman sosiaalisen median Gabin käyttäjä, ja myös ilmoitti teostaan palvelussa etukäteen.


title: Alt-right

text: Helmikuussa 2018 paljastui, että muun muassa elokuussa 2017 järjestettyä Unite the Right Rally -tapahtumaa organisoinut Eli Mosley oli valehdellut palvelleensa Yhdysvaltain armeijassa Irakissa. Mosley oli värvännyt alt-right -liikkeeseen paljon jäseniä käyttäen hyväkseen väittämäänsä asemaa sotaveteraanina. Todellisudessa Mosley oli Yhdysvaltain kansalliskaartin riveissä Pennsylvaniassa, ja eronnut kaartista jo ennen sopimuksensa päättymistä.


title: Alt-right

text: Vaihtoehtoisen oikeiston "ensimmäinen etnonationalistinen konferenssi" otsikolla Awakening järjestettiin 8. huhtikuuta 2018 Helsingissä. Puhujina olivat kirjailija Timo Hännikäinen, Mäntsälän perussuomalaisten sihteeri Nico Saramo, sekä useiden Yhdysvalloista tulleiden puhujien lisäksi Ruuben Kaalep.


title: Pekka Mustonen

text: Pekka Einari Mustonen (17. joulukuuta 1930 Kajaani – 3. joulukuuta 1991 Vehkalahti) oli suomalainen upseeri, joka toimi Pohjan prikaatin komentajana ja Reserviupseerikoulun johtajana.


title: Pekka Mustonen

text: Mustosen vanhemmat olivat Kalle Mustonen ja Maria Ingrid Määttä. Hänen ensimmäinen puolisonsa vuodesta 1952 oli Maija-Liisa Peltonen ja toinen vuodesta 1972 Disa Reinilä-Candolin.


title: Pekka Mustonen

text: Mustonen opiskeli 7/8 vuotta Joensuun lyseossa. Opetussupseerina Jääkäripataljoona 5:ssä hän toimi 1951–1953 ja suoritti sitten Kadettikoulun 1953–1955. Toimittuaan taas opetusupseerina Jääkäripataljoona 5:ssä 1955–1957 hän siirtyi vastaavaan tehtävään Kadettikouluun 1957–1960. Komppanian päällikkönä Uudenmaan rakuunapataljoonassa Mustonen toimi 1960–1963, toimistoupseerina Pääesikunnan koulutustoimistossa 1965–1966 ja nuorempana toimistoesiupseerina puolustusministeriössä 1966–1968. Mustonen oli Kadettikomppanian päällikkö 1968–1970, pataljoonan komentaja Karjalan prikaatissa 1970–1971 ja opetusupseeri sekä kurssin johtajana Taistelukoulussa 1971–1975. Hämeen jääkäripataljoonan komentajana hän toimi 1975–1978, Etelä-Suomen sotilasläänin esikunnan komentotoimiston päällikkönä 1978–1979 ja Kuopion sotilaspiirin päällikkönä 1979–1981. Mustonen oli Pohjan prikaatin komentaja 1981–1986 Jorma Pullisen jälkeen ja Reserviupseerikoulun johtaja 1986–1990 samoin Jorma Pullisen jälkeen. Hän erosi vakinaisesta palveluksesta 1.1.1991 ja kuoli saman vuoden joulukuussa metsästysonnettomuudessa.


title: Pekka Mustonen

text: Mustonen ylennettiin vänrikiksi 1951, luutnantiksi 1955, yliluutnantiksi 1958, kapteeniksi 1961, majuriksi 1966, everstiluutnantiksi 1972 ja everstiksi 1979.


title: Venezuela kesäolympialaisissa 1948

text: Venezuela osallistui Lontoon kesäolympialaisiin vuonna 1948 joukkueella, johon kuului vain yksi urheilija, eli pyöräilijä Julio César León, joka toimi myös maan lipunkantajana avajaisissa. Hän ei saavuttanut mitaleita tai suurta menestystä.


title: Yosra Zekri

text: Yosra Zekri on tunisialainen sopraano.


title: Yosra Zekri

text: Zekri on voittanut muun muassa kotimaassaan Star Academy Maghrebin vuonna 2007 ja Ranskassa puolestaan Vivonnen lyyrisen laulun festivaalin "nuori toivo" -palkinnon vuonna 2013. Hän valmistui Tunisian musiikkikorkeakoulusta vuonna 2011 ja on levyttänyt ranskalais-tunisialais-tanskalaisin voimin yhden CD-albumin.


title: Yosra Zekri

text: Kesällä 2016 Zekri osallistui Yhdistyneiden kansakuntien alaisen Fundación Onuart -säätiön järjestämään Mediterranean Concert -konserttiin Yhdistyneiden kansakuntien ihmisoikeusneuvoston päämajassa, Palace of Nationsissa, Genevessä. Konsertin muita osanottajia olivat muun muassa espanjalainen Maria del Mar Bonet, kreikkalainen Maria Farantouri sekä makedonialaiskitaristi Jovan Milosevski.


title: Herajoen kuparisulatto

text: Herajoen kuparisulatto sijaitsi Enossa Herajärvestä Pieliseen laskevan Herajoen itärannalla joessa olevan pienen kosken kohdalla. Sulatto oli toiminnassa vuosien 1815–1844 välillä.


title: Herajoen kuparisulatto

text: Herajoen seudulla aloitettiin Jussinsuon, Mäntylammenkallion ja Hopiavuoren kupariesintymien louhinta jo vuonna 1801 mutta kaivostoiminta oli katkonaista ja lyhytaikaista. Venäläiset Nabokov ja Snjettkov rakensivat 1814-1815 Herajoen varrelle kuparisulaton paikalla jo aiemmin olleen vesimyllyn läheisyyteen. Sulatto sai toimintaprivilegionsa vasta 1841 mutta siellä sulatettiin lopulta vain vähän malmia. Sulaton toiminta päättyi 1844.


title: Herajoen kuparisulatto

text: Sulaton sijaintipaikalta on löydetty maastosta sinistä sulattokuonaa. Herajoen kosken yli kulkevan yksityistien harmaakivituet ovat mahdollisesti peräisin sulaton padosta. Paikalla on myös jäljellä ainakin yksi rakennuspohja.


title: Dola Banjeree

text: Dola Banjeree (s 2. kesäkuuta 1980 Baranagar,Intia on intialainen jousiampuja. Hänen vanhempansa ovat Ashok Banjeree ja Kalpana Banjeree.


title: Dola Banjeree

text: Banjeree kiinnostui jousiammunnasta jo nuorena ja hän liittyi Baranagerin jousiammuntaklubiin yhdeksänvuotiaana.


title: Dola Banjeree

text: Ensimmäisen kansallisen mestaruuden Banjeree voitti vuonna 1999 Shillongissa järjestetyissä jousiammuntakilpailuissa. Vuonna 2001 Banjeree voitti vastakaarijousiammuntakilpailun kansallisissa kilpailuissa.


title: Dola Banjeree

text: Banjeree aloitti kansainvälisen jousiammuntansa vuonna 1997 osallistumalla Langkawissa järjestettyihin Jousiammunnan maailmanmestaruuskilpailuihin, vuonna Pekingissä järjestettyihin Jousiammunnan Aasian mestaruuskilpailuihin,vuonna 1999 Pekingissä järjestettyihin jousiammunnan mestaruuskilpailuihin, vuoden 2001 Aasian jousiammuntamestaruuskilpailut, Vuoden 2003 Aasian jousiammuntamestaruuskilpailut sekä Vuoden 2005 jousiammunnan Aasian mestaruuskilpailuihin.


title: Dola Banjeree

text: Vuonna 2004 Banjeree edusti Intiaa Vuoden 2004 olympialaisissa joukkuekilpailussa jossa joukkue sijoittui kahdeksanneksi. Yksilökilpailussa Banjeree putosi ensimmäisellä kierroksella.


title: Dola Banjeree

text: Vuonna 2007 Banjeree voitti kultaa naisten world cupissa joka järjestettiin Englannissa elokuussa 2007. Tämän voiton myötä Banjeree pääsi loppukilpailuihin Dubaihin marraskuussa 2007 jossa voitti kultaa.


title: Dola Banjeree

text: Banjeree voitti myös kultaa naisten joukkuekilpailussa taljajousella Deepika Kumarin ja Bombayala Laishramin kanssa.


title: Grótta-Pilós-kulttuuri

text: Grótta-Pilós-kulttuuri (usein "Grotta-Pelos-kulttuuri") on nimitys ensimmäiselle kykladiselle kulttuurille varhaiskykladisella kaudella I (EC I) noin 3200–2800 eaa.


title: Grótta-Pilós-kulttuuri

text: Kulttuuri on saanut nimensä sen kahden keskeisen Kykladeilla sijaitsevan löytöpaikan nykyisen nimen mukaan. Paikat ovat Náxoksen saarella sijaitseva Grótta (Γρόττα), jossa oli kykladisen kauden asutus, jonka hautausmaa oli Aplómatassa; sekä Míloksen saarella sijaitseva Pilós (Πηλός), josta on löydetty toinen aikakauden hautausmaa. Kulttuuri tuotti ensimmäisiä kykladisia idoleita. Aikakauden idolityyppejä olivat muun muassa löytöpaikkojen mukaan nimetyt Plastíras-tyyppi ja Loúros-tyyppi. Eräs ajalle yleinen tyyppi olivat viulunmuotoiset idolit.


title: Grótta-Pilós-kulttuuri

text: Grótta-Pilós-kulttuuria seurasi Kéros-Sýros-kulttuuri kaudella EC II.


title: Kéros-Sýros-kulttuuri

text: Kéros-Sýros-kulttuuri on nimitys kykladiselle kulttuurille, joka vaikutti varhaiskykladisella kaudella II (EC II) noin 2800–2300 eaa. Se seurasi varhaisempaa kaudella EC I vaikuttanutta Grótta-Pilós-kulttuuria.


title: Kéros-Sýros-kulttuuri

text: Kulttuuri on saanut nimensä sen kahdesta keskeisestä löytöpaikasta, Kéroksen ja Sýroksen saarista Kykladeilla. Kéroksella kulttuurin merkittävimmät löytöpaikat ovat Kávoksen kulttipaikka sekä sen lähellä sijaitseva Daskalión saari. Sýroksella kulttuurin merkittävin paikka on Chalandrianín asutus. Merkittäviä kulttuurin löytöjä on tehty myös Amorgókselta (mm. Dokathísmata, Kápsala) ja Náxokselta (mm. Spedós).


title: Kéros-Sýros-kulttuuri

text: Kulttuurin aika oli kykladisten idoleiden tuotannon huippukautta. Aikakauden idolityyppejä olivat löytöpaikkojen mukaan nimetyt Kápsala-tyyppi, Spedós-tyyppi, Dokathísmata-tyyppi ja Chalandrianí-tyyppi. Aikakaudelle olivat tyypillisiä myös niin kutsutut kykladiset ”paistinpannut”.


title: Kykladiset idolit

text: Kykladiset idolit (myös "kykladiset figuriinit") ovat kykladisen kulttuurin Kykladien saaristossa Kreikassa pronssikaudella tuottamia idoleita eli pienoispatsaita, joilla on saattanut olla uskonnollinen käyttötarkoitus. Kykladiset idolit ovat pääosin peräisin varhaiselta kykladiselta kaudelta (EC) noin ajalta 3200–2300 eaa.


title: Kykladiset idolit

text: Kykladisia idoleita tuottivat ennen kaikkea varhaisen kykladisen kauden kulttuurit, joihin viitataan nimillä Grótta-Pilós-kulttuuri (varhaiskykladinen I -kausi, EC I, n. 3200–2800 eaa.) ja Kéros-Sýros-kulttuuri (varhaiskykladinen II -kausi, EC II, n. 2800–2300 eaa.). Idoleita tuotettiin jonkin verran vielä varhaiskykladisella kaudella III (EC III, n. 2300–2100 eaa.). Kykladiset idolit ovat kulttuurin toinen omaperäinen esinetyyppi niin kutsuttujen kykladisten ”paistinpannujen” ohella.


title: Kykladiset idolit

text: Idoleita tuotettiin useilla Kykladien saarilla Egeanmeren saariston eteläisissä keskiosissa, ja niitä on myös löydetty monilta saarilta. Pitkä aikajakso, jolloin niitä on tehty, sekä saarten väliset etäisyydet ovat saaneet aikaan sen, että idolien tyyleissä on paljon vaihtelua. Idoleita tunnetaan ainakin 1 400 kappaletta. Suuren määrän ansiosta niitä on voitu yhteisistä piirteistä tunnistaa osin samojen, nimeltä tuntemattomien veistäjien tekemiksi. Tekijöistä käytetään nimiä kuten ”Goulandris-mestari” ja ”Steiner-mestari”. Erityinen löytöpaikka on Kéros, josta on löydetty suuri määrä idoleita, jotka on selvästi ensin rikottu muualla tarkoituksellisesti. Saari on mahdollisesti ollut jonkinlainen pyhä paikka, johon idoleita on haudattu. Muita merkittäviä löytöpaikkoja ovat muun muassa Náxos, Páros, Sýros ja Amorgós.


title: Kykladiset idolit

text: Kykladiset idolit tulivat uudelleen tunnetuiksi ensimmäisten löytöjen myötä 1800-luvulla. Ne herättivät huomiota erityisesti 1950- ja 1960-luvuilla ”modernistisen” ulkonäkönsä vuoksi, ja niillä oli vaikutusta ajan taiteeseen. Suosio aiheutti paljon ryöstökaivauksia, joiden vuoksi monien idolien alkuperä ja ajoitus tunnetaan huonosti, koska niitä ei ole kaivettu osana valvottuja arkeologisia kaivauksia. Suosio tuotti myös lukuisia väärennöksiä. Nykyisin idoleita on useissa museoissa, Kreikassa parhaina esimerkkeinä Kykladisen taiteen museo ja Kansallinen arkeologinen museo Ateenassa sekä Náxoksen arkeologinen museo.


title: Kykladiset idolit

text: Kykladiset idolit on valmistettu lähes aina Kykladien saarten, erityisesti Pároksen, valkoisesta marmorista. Ne esittävät joko ihmisiä, yleensä naisia, tai ihmishahmoisia jumalia. Osa hahmoista on luonnollisempia ja osa idealisoidumpia. Tyypillinen hahmo on seisova nainen, jolle on kuvattu rinnat ja jonka kädet on asetettu alkuvaiheen raskausvatsan päälle. Harvinaisempia tyyppejä ovat istuvat hahmot, joista osa soittaa esimerkiksi soitinta tai pitää muuta esinettä kädessään, sekä useiden hahmojen ryhmät. Idoleiden koko vaihtelee; useimmiten ne ovat pienehköjä, mutta myös joitakin suurikokoisia tunnetaan. Suurin osa veistoksista on noin 15–40 senttimetriä pitkiä. Pisin tunnettu on 1,48 metriä pitkä ja mahdollisesti peräisin Amorgókselta. Se on esillä Kansallisessa arkeologisessa museossa.


title: Kykladiset idolit

text: Veistokset ovat alun perin olleet kauttaaltaan maalattuja, ja niillä on ollut muun muassa maalatut kasvot, hiukset ja vaatteet. Maalauksesta on kuitenkin yleensä säilynyt vain vähäisiä jäänteitä. Maalauksen puuttuminen tekee idoleista modernin näköisiä, mutta alun perin ne ovat näyttäneet luonnollisemmilta ihmishahmoilta. Maalit ovat olleet mineraalipohjaisia pigmenttivärejä.


title: Kykladiset idolit

text: Suurin osa säilyneistä idoleista on löydetty haudoista. Idolien jalat ovat yleensä terävät ikään kuin ne seisoisivat varpaillaan, eivätkä ne näin ollen pysy pystyssä itsekseen ilman tukea. Tästä on päätelty, ettei niitä ole tarkoitettu asetettaviksi seisomaan pystyasentoon. Ne on mahdollisesti asetettu makaamaan hautaan yhdessä vainajan kanssa. Idoleita on kuitenkin löydetty myös muualta kuin haudoista, ja toisaalta kaikissa kykladisen kulttuurin haudoissa ei selvästikään ole ollut idoleita.


title: Kykladiset idolit

text: Veistosten esikuvina on nähty Egeanmeren ja Anatolian alueen neoliittisen kauden naishahmoiset veistokset. Naishahmot onkin usein tulkittu Äitijumalattariksi tai hedelmällisyyden jumalattariksi. Tähän viittaa erityisesti naishahmojen raskaustila. Toisaalta monet muut hedelmällisyyskultteihin liittyvät ainekset puuttuvat idoleista; esimerkiksi niiden rinnat ovat suhteellisen pienet. Naishahmot sekä miespuoliset hahmot voidaan tulkita myös muun muassa sielua manalaan saattaviksi hahmoiksi, aiemmin kuolleiden sukulaisten kuviksi, tai tarkoitetuiksi jonkinlaisiksi palvelijoiksi tai puolisoiksi tuonpuoleisessa. Niitä on esitetty myös lasten leluiksi, mutta tämä ei ole todennäköistä. Yleisimmän tulkinnan mukaan idolit ovat kotikulttien kulttikuvia, jotka on haudattu perheenpään mukana tai tuhottu tämän kuollessa. Juuri hautauksen keskeisyyteen viittaavat myös Kéroksen rikkinäisten idolien hautapaikan löydöt.


title: Kykladiset idolit

text: Varhaisella kykladisella kaudella I (EC I) valmistettiin erityisesti seuraavaa tyyppiä olevia idoleita:Varhaisella kykladisella kaudella II (EC II) hallitseva idolityyppi oli seisova. Kädet on asetettu vatsalle, pää on hieman taitettu taaksepäin ja polvia on hieman koukistettu. Osa idoleista on kolmiulotteisempia, ja esittävät muun muassa istuvia ihmisiä soittamassa soitinta tai joku muu esine kädessään. Osassa idoleista on neliömäinen muoto. Aikakaudella valmistettiin myös suurikokoisempia idoleita, joiden korkeus saattoi olla jopa yli metrin. Nimettyjä tyyppejä ovat mm.:Varhaisella kykladisella kaudella III (EC III) idolien valmistus vaikuttaa taantuneen. Tunnetut idolit ovat hyvin samannäköisiä, ja niillä on kartiomainen vartalo ja tynkämäiset sivuille osoittavat kädet. Tyyppi tunnetaan erityisesti Míloksen Fylakopísta ja Kéan Agía Eirínistä.


title: Emil Ruusuvuori

text: Emil Ruusuvuori (s. 2. huhtikuuta 1999 Helsinki) on suomalainen tennispelaaja. Oikealla kädellä lyövä Ruusuvuori aloitti tenniksen pelaamisen viisivuotiaana. Hän sijoittui junioreiden maailmanlistalla parhaimmillaan neljänneksi marraskuussa 2017. ATP-maailmanlistalla hänet on rankattu parhaimmillaan kaksinpelissä sijalle 319 lokakuussa 2018. Hän edustaa seuratasolla HVS-Tennistä. Ruusuvuori harjoitteli Jarkko Nieminen Tennisakatemiassa vuoteen 2017 saakka, kunnes akatemia lopetettiin. Häntä valmentaa Federico Ricci.


title: Emil Ruusuvuori

text: Tammikuussa 2017 Ruusuvuori pelasi ensimmäisessä Grand Slam -turnauksessaan Australian avoimissa osallistuen poikien kaksin- sekä nelinpeliin. Nelinpelissä hän hävisi tšekkiläisen parinsa Michael Vrbenskyn kanssa ensimmäisellä kierroksella. Kaksinpelissä Ruusuvuori eteni puolivälieriin, missä hävisi ATP-maailmanlistan sijalla 501 olleelle Corentin Moutet'lle. Ruusuvuori kuului Suomen joukkueeseen helmikuussa 2017 pelatussa Davis Cup -maaottelussa Georgiaa vastaan tehden aikuisten maaotteludebyyttinsä.


title: Emil Ruusuvuori

text: Ranskan avoimissa 2017 Ruusuvuoren pelit päättyivät kaksinpelissä avauskierrokselle jälleen Moutet'a vastaan. Nelinpelissä hän eteni saksalaisen Rudolf Mollekerin kanssa puolivälieriin. Heinäkuussa Ruusuvuori pelasi Wimbledonissa sekä poikien kaksin- että nelinpelin pääsarjassa. Hän joutui luovuttamaan kaksinpelin ensimmäisellä kierroksella Rudolf Mollekeria vastaan. Yhdysvaltain avoimissa Ruusuvuori eteni välieriin poikien kaksinpelissä. Hänellä oli Wu Yibingiä vastaan kaksi ottelupalloa, mutta kiinalainen oli lopulta vahvempi ja voitti välierän. Lokakuussa 2017 Ruusuvuori pelasi ensimmäisenä suomalaisena maailman kovimmassa junioriturnauksessa ITF Junior Mastersissa. Siellä hän voitti koko turnauksen päihittäen loppuottelussa junioreiden maailmanlistan ykkössijalla olleen Wu Yibingin. Hän tienasi turnausvoitosta 15 000 Yhdysvaltain dollaria. Voiton myötä hän nousi junioreiden maailmanlistalla kuudenneksi. Seuraavaksi hän kertoi siirtyvänsä ammattilaiskentille. Marraskuussa pelatussa Helsingin 25 000 Yhdysvaltain dollarin ITF-turnauksessa Ruusuvuori saavutti turnausvoiton. Hän voitti välierissä ykköseksi sijoitetun, maailmanlistan sijalla 217 olleen Mohamed Safwatin ja loppuottelussa hän voitti sijalla 334 olleen Jevgeni Karlovskin.


title: Emil Ruusuvuori

text: Toukokuussa 2018 Ruusuvuori saavutti toisen ITF-tason turnausvoittonsa Santa Margarida de Montbuin turnauksessa. Elo-syyskuussa Ruusuvuori voitti Piombinon ITF-turnauksen. Lokakuussa hän voitti Falunin ITF-turnauksen loppuottelussa Patrik Niklas-Salmisen.


title: Kuuston ruukki

text: Kuuston ruukki sijaitsi Salossa Hamarjärvestä Koskenjokeen laskevan pienen puron varrella kapeassa ja jyrkkäreunaisessa laaksossa. Ruukki oli toiminnassa vuosien 1732–1830 välillä.


title: Kuuston ruukki

text: Ruukin perusti vuonna 1732 Claes Flemming Perniön Isokuuston verotalon maalle. Ruukkiin kuului kankirautapaja jossa käytettiin raaka-aineena Teijon masuunin takkirautaa sekä Ruotsista Noran alueen kaivoksista tuotua rautaa. 1800-luvun alussa takkirautaa alettiin tuoda pääasiassa Ruotsista Grythyttanin ja Nya Kopparbergetin kaivosalueilta. Ruukin toiminta päättyi vuonna 1830 kun silloinen omistaja Carl Johan Sallmen siirsi ruukin Latokartanon Myllykosken rannalle.


title: Kuuston ruukki

text: Ruukin 22×25 metrin kokoisen kankivasarapajan harmaakiviset seinät ovat säilyneet maastossa enimmillään 2,5 metrin korkuisina. Pajarakennuksen sisällä on näkyvissä tiilinen ahjon pohja ja kankivasaran perustuksia. Pajan yläpuolella on maasta ja kivistä rakennetun padon rauniot. Padolta on johtanut pajaan kahden kivipilarin kannattama vesikouru. Pajan lähistöllä on myös kuonakasoja ja metsikössä sijaitsevat kolmen suurehkon rakennuksen kivijalat joiden ympärillä on runsaasti sysiä. Rakennukset ovat saattaneet toimia hiilivarastoina. Ruukin työväen asunnot ovat sijainneet pajan luoteispuolella paljaan kallion päällä.


title: Helena Ehrenmalm

text: Helena Ehrenmalm o.s. Sasse (4. syyskuuta 1730, Tukholma – 3. maaliskuuta 1784, Finström, Ahvenanmaa) oli ruotsalaissyntyinen Bastön kartanon omistaja Ahvenanmaalla.


title: Helena Ehrenmalm

text: Helena Ehrenmalm syntyi Tukholmassa leipuri Martin Sassen ja Helena Reimersin perheeseen. Hän kouluttautui käsitöiden taitajaksi, josta hänet myöhemmin tunnettiin. Hän jäi leskeksi 28-vuotiaana vuonna 1758 oltuaan naimisissa komentajakapteeni Nils Åhmanin kanssa.


title: Helena Ehrenmalm

text: Hän avoitui toisen kerran vuonna 1760 everstiluutnantti Josias Ehrenmalmin kanssa ja muutti Ahvenanmaan Finströmin Bastön kartanon emännäksi. Menestyksekkään kartanonhoidon johdosta hänelle ehdotettiin Kungliga Patriotiska Sällskapetin kunniapalkintoa, mutta ilmeisesti sitä ei hänelle kuitenkaan myönnetty. Ehrenmalm jakoi talousoppejaan myös alaisilleen, kun hän opetti heitä kutomaan ja kehräämään. Hänen lankonsa, hovioikeudenneuvos Samuel Magnus Ehrenmalm jakoi hänen kiinnostuksensa maatalouden ja muiden elinkeinojen kehittämisestä. Hänestä tuli 1808 Suomen Talousseuran puheenjohtaja.


title: Helena Ehrenmalm

text: Hänellä oli neljä poikaa, joista kolme kuoli lapsena. Helena Ehrenmalm kuoli 1784, kirkonkirjojen mukaan vesipöhöön.


Euroopan museo-organisaatioiden verkosto (Network of European Museum Organisations, NEMO) on vuonna 1992 perustettu itsenäinen kansallisten museoliittojen verkosto, joka edustaa museoalaa Euroopan neuvostossa.


title: Euroopan museo-organisaatioiden verkosto

text: Nemo toimii Euroopan neuvostossa museoiden edunvalvojana ja pitää esillä niiden merkitystä kulttuuriperinnön vaalimisessa. Verkosto tiedottaa eteenpäin jäsenliitoilleen Euroopan neuvoston museoita koskevista toimista ja edistää tiedonvälitystä eurooppalaisten museoiden ja alan toimijoiden välillä. Verkoston vuosikokous on yleensä marraskuussa. Verkoston puheenjohtaja ja hallitus hoitavat sen käytännön asioista. Molemmat tahot valitaan vuosikokouksessa kahdeksi vuodeksi kerrallaan.


title: PlayStation VR

text: PlayStation VR (lyhyesti PSVR) on Sony Interactive Entertainmentin kehittämät virtuaalitodellisuuslasit, jotka julkaistiin 13. lokakuuta 2016. Virtuaalilasit tunnettiin kehitysvaiheessa koodinimellä Project Morpheus.


title: PlayStation VR

text: Laite suunniteltiin yhteensopivaksi PlayStation 4 -pelikonsolin kanssa. PlayStation VR kykenee näyttämään kuvan sekä virtuaalilaseissa että televisiossa yhtäaikaisesti joko peilaamalla virtuaalilaseihin välitetyn näkymän televisioon tai näyttämällä täysin eri kuvan jota voidaan käyttää kaksinpeliin. PlayStation VR:ää voidaan käyttää joko DualShock 4 -ohjaimella tai PlayStation Move -liikeohjaimilla.


title: PlayStation VR

text: Lenovo on lisensoinut laitteen teollisen muotoilun käyttöönsä.


title: PlayStation VR

text: Sonyn kiinnostus virtuaalilaseihin juontaa juurensa 1990-luvulle. Sonyn ensimmäinen virtuaalitodellisuuskypärä Glasstron julkaistiin vuonna 1997. Teknologiaa käytettiin muun muassa MechWarrior 2 -pelissä jossa oli mahdollista käyttää Glasstronia tai Virtual I/O:n iGlasses -virtuaalilaseja.


title: PlayStation VR

text: Vuoden 2014 alkupuolella Sonyn tutkimus- ja tuotekehitysinsinööri Anton Mikhailov kertoi työskennelleensä kehitysryhmänsä kanssa Project Morpheuksen parissa yli kolmen vuoden ajan. Mikhailovin mukaan vuonna 2009 julkaistu PlayStation Move -lisälaite suunniteltiin virtuaalilasien kanssa käytettäväksi liikeohjaimeksi vaikka Sonylla ei tuolloin ollut suunnitelmia kehittää kuluttajille myytäviä virtuaalilaseja. Sony Worldwide Studiosin johtaja Shuhei Yoshida kertoi projektin alkaneen "ruohonjuuritason" toimintana insinöörien ja ohjelmoijien tasolla ja projektin saaneen huomiota Move-ohjainten julkaisun jälkeen vuonna 2010. Sony totesi myös että PlayStation VR -pelit eivät saa alittaa 60:n FPS:n kuvanopeutta.


title: PlayStation VR

text: Project Morpheus julkistettiin 18. maaliskuuta vuoden 2014 GDC-konferensissa. Shuhei Yoshida totesi Project Morpheuksen olevan "PlayStationin seuraava pelien tulevaisuutta muokkaava innovaatio."


title: PlayStation VR

text: 15. syyskuuta 2015 Sony tiedotti että Project Morpheuksen virallinen nimi tulisi olemaan PlayStation VR. Myöhemmin samana vuonna Sony osti visuaaliseen liiketunnistukseen erikoistuneen SoftKinetic-teknologiayrityksen.


title: PlayStation VR

text: Sony julkaisi virtuaalilasit 13. lokakuuta 2016.


title: PlayStation VR

text: Laseista julkaistiin lokakuussa 2017 Japanin markkinoille päivitetty versio, jossa on sisäänrakennettu kuulokemikrofoni, visiiriin menevää kaapelointia on muutettu yksittäiseksi ja kapeammaksi kaapeliksi, sekä laitteen mukana tulevaa suoritinta on päivitetty HDR-tuelle.


title: PlayStation VR

text: Laitteessa on 5,7 tuuman OLED-näyttö jonka resoluutio on 1920x1080. Laitteen mukana on myös laatikon muotoinen suoritinyksikkö joka ohjaa peilatun kuvan televisioon, käsittelee 3D-ääniefektit ja sisältää 3,5 mm ääniliitännän kuulokkeita varten. Laitteessa on yhdeksän LED-valoa joiden avulla PlayStation Camera jäljittää kypärän liikettä.


title: PlayStation VR

text: Vuoden 2015 GDC-messuilla julkaistun prototyypin OLED-näyttö oli resoluutioltaan 1920x1080 (960x1080 kummallekin silmälle), käytti RGB-alipikselimatriisia ja kykeni näyttämään 120 kuvaa sekunnissa.


title: PlayStation VR

text: Vuoden 2015 syyskuussa Sony julkisti että virtuaalilaseille pelejä kehittävät voisivat valita kolmesta eri virkistystaajuudesta: natiivi 90 hertsiä, natiivi 120 hertsiä ja tila jossa pelit toimivat 60 hertsin kuvataajuudella mutta ne muunnettaisiin 120 hertsin taajuuteen liikeinterpolaatiota käyttäen. Interpolaatio ei vaatisi suurta laskentatehoa ja se saavutettaisiin alle kahdeksantoista millisekunnin viiveellä. Tätä tekniikkaa käytettäisiin myös natiivissa 120:n hertsin tilassa varmistamaan tasainen kuvanopeus. Sonyn edustajan mukaan yhtiö odottaa interpoloidun 120:n hertsin tilan olevan suosittu valinta pelien kehittäjien keskuudessa.


title: PlayStation VR

text: PlayStation VR kykenee renderöimään kaksi eri kuvaa samanaikaisesti: yksi virtuaalilaseille ja toinen kuva televisiolle. Sonyn mukaan tämän tarkoituksena on välttää pelien muuntuminen pelkästään yhden pelaajan kokemuksiksi."Japan Studio teki meille Monster Escape -nimisen uuden demon. Se on viiden pelaajan peli; yksi vastaan neljä. Yksi pelaaja käyttää Morpheusta [PlayStation VR:ää]. Loput neljä pelaajaa käyttävät DualShock-ohjaimia, katsovat TV-ruutua ja pelaavat hirviötä vastaan aivan kuin tavallisessa pelissä tehtäisiin. [– –] Ja itse asiassa kolmannen osapuolen kehittäjät olivat tässä suhteessa meitä edellä tehdessään pelin nimeltä "Keep Talking and Nobody Explodes". [– –] Yksi pelaaja käyttää Morpheusta ja tämä henkilö katso pommia, aikapommia. Pommin purkamiseksi toisella [televisiota katsovalla] henkilöllä on ohjekirja. Tämän henkilön pitää kertoa Morpheusta käyttävälle henkilölle miten homma hoidetaan. Mutta tämä henkilö ei näe Morpheusta käyttävä pelaaja näkee. Joten heidän pitää kommunikoita. [– –] Se on sosiaalinen kokemus.


title: PlayStation VR

text: Kaikkia tavallisia PlayStation 4 -pelejä voi pelata "elokuvatilassa" joka simuloi viisimetristä näyttöä virtuaalimaailman sisällä. Käyttäjät voivat myös katsella 360 asteen kuvia ja videoita mediasoittimen avulla. Myös muut ominaisuudet kuten Share Play ja Live from PlayStation toimivat virtuaalilasien kanssa.


title: PlayStation VR

text: Vuoden 2016 maaliskuussa Sony kertoi yli 230:n kehittäjän työskentelevän PSVR-sisällön parissa ja että vuoden loppuun mennessä sille olisi saatavilla 50 peliä.


title: PlayStation VR

text: Ennen julkaisua Sony ennusti virtuaalilaseihin kohdistuvan kiinnostuksen nousevan tasaisesti ajan mittaan ihmisten suositellessa sitä muille.


title: PlayStation VR

text: PlayStation VR:ää esiteltiin ensimmäisenä Jimmy Fallonin keskusteluohjelmassa The Tonight Show Starring Jimmy Fallon ja myöhemmin vuoden 2014 E3-messuilla. Laite oli esillä myös Sonyn PlayStation Experience -pelitapahtumassa joulukuussa 2014. Sony julkisti uutta tietoa Project Morpheuksesta vuoden 2015 GDC-konferensissa ja julkaisi virtuaalilasien päivitetyt tekniset tiedot.


title: PlayStation VR

text: Sony mainitsi japanilaisen Nikkei-sanomalehden haastattelussa että yhtiö saattaisi mahdollistaa virtuaalilasiensa käytön PC-tietokoneilla. Tämä mahdollistaisi laitteen käytön muillakin alustoilla kuin PlayStation 4:llä.


title: PlayStation VR

text: Shuhei Yoshida on sanonut että Sony on hillinnyt markkinointia valmiiden laitteiden puutteen vuoksi ja että laitteen myynti on ylittänyt miljoonan kappaleen myynnin.


title: Resident Evil 7: Biohazard

text: Resident Evil 7: Biohazard (Japanissa Biohazard 7: Resident Evil) on Capcomin vuonna 2017 julkaisema ensimmäisen persoonan selviytymiskauhupeli. Se on saatavilla Windowsille, PlayStation 4:lle ja Xbox Onelle. PlayStation-versiolla on vuoden mittainen yksinoikeussopimus PlayStation VR -virtuaalitodellisuuslaseja tukevaan VR-versioon pelistä.


title: Resident Evil 7: Biohazard

text: Pelaaja ohjaa Ethan Winters -nimistä tavallista yhdysvaltalaista miestä. Hänen kadoksissa ollut vaimonsa Mia ilmoittaa itsestään videotervehdyksessä, minkä jälkeen Ethan päättää mennä Louisanaan hakemaan häntä. Ethan menee Bakerin perheen ränsistyneeseen maalaiskartanoon, jossa hän joutuu taistelemaan hengestään. Ethania vastassa talossa on kummituksen kaltaisia olentoja.


title: Resident Evil 7: Biohazard

text: Ethan törmää myös kirottuun Baker perheeseen jotka yrittävät tappaa Ethanin.


title: Resident Evil 7: Biohazard

text: "Resident Evil 7: Biohazardin" demoversio julkaistiin PlayStation Storessa kesäkuussa 2016. Peli julkaistiin maailmanlaajuisesti 24. tammikuuta 2017, mutta Japanissa vasta kaksi päivää myöhemmin. Pelistä julkaistaan tammikuun 2017 lopussa "Resident Evil 7: Biohazard – Collector’s Edition" -niminen erikoispainos. Se sisältää teräskuorissa toimitettavan pelin lisäksi VHS-kasetin näköisen rasian, litografiakuvan Bakerin suvusta, irtileikatun sormen näköisen muistitikun, verellä tahritun viestin ja pienoismallin kartanosta, johon pelin tapahtumat sijoittuvat. "Resident Evil 7: Biohazardille" julkaistiin ensimmäinen lisäosa 31. tammikuuta 2017 PlayStation 4:lle. Seuraava lisäosa ilmestyy PlayStation 4:lle 14. helmikuuta. Molemmat lisäosat julkaistaan myös Windowsille ja Xbox Onelle 21. helmikuuta.


title: Resident Evil 7: Biohazard

text: "Resident Evil 7: Biohazardin" tunnussävelmän "Go Tell Aunt Rhody" on säveltänyt Michael A. Levine. Muun musiikin on säveltänyt Akiyuki Morimoto.


title: Resident Evil 7: Biohazard

text: "Resident Evil 7: Biohazard" (lyhennettynä RE7) sai hyvän vastaanoton. Gamereactorin arvostelija Ossi Mykkänen kehui peliä hyvästä tunnelmasta ja onnistuneesta VR-käännöksestä. Hän moitti peliä tavaroiden kuljettamisen sekä ohjauksen epäloogisuudesta ja piti peliä kaikkina yksityiskohtineen hieman epämiellyttävänä. Respawn.fin arvostelija Kristian Eloluoto kehui peliä sen graafisesta näyttävyydestä, jännittävyydestä ja uudelleenpeluuarvosta. Mikrobitin arvostelija Matti Isotalo kehui peliä mielenkiintoisesta tarinasta, hyvin hoidetusta äänipuolesta, ahdistavuudesta ja hyvästä rytmityksestä. Hän kritisoi peliä ajoittasesta liiallisesta ahdistavuudesta ja PlayStation Move -tuen puutteesta.


title: Jääkiekon I-divisioona 1998–1999

text:
Kaudella 1998-99 I-divisioonassa pelasi 12 joukkuetta, joista kukin pelasi 48 ottelua.
Runkosarjan voittaja oli Kärpät, mutta kauden päätteeksi SM-Liigaan nousi Pelicans.


title: Jääkiekon I-divisioona 1998–1999

text: Pistepörssin voittaja: Martin Bergeron (46+31=77), Kärpät.


title: Jääkiekon I-divisioona 1998–1999

text: Paras maalintekijä: Martin Bergeron (46), Kärpät.


title: Jääkiekon I-divisioona 1998–1999

text: Paras +/- tilasto: Karri Kivi (+54), Kärpät.


title: Jääkiekon I-divisioona 1998–1999

text: Paras torjuntaprosentti: Markus Korhonen (93,71%, 13 ottelussa), Hermes.


title: Jääkiekon I-divisioona 1998–1999

text: Jäähypörssin voittaja: Martin Bergeron (Kärpät) ja Atte Saunamäki (TuTo), 112 jäähyminuuttia.


title: Postipankkitoiminta

text: Postipankkitoiminta tai alkujaan postisäästöpankkitoiminta on useissa maissa postilaitoksen yhteydessä harjoitettua pankkitoimintaa. Ensimmäinen postisäästöpankki, "Post Office Savings Bank", perustettiin Isoon-Britanniaan vuonna 1861, ja sen esikuvan mukaisesti vastaava pankki perustettiin myöhemmin moniin muihinkin maihin. Tällöin postitoimistot ja -konttorit toimivat samalla postisäästöpankin konttoreina, joissa otettiin vastaan talletuksia ja välitettiin maksuja.


title: Postipankkitoiminta

text: Toisin kuin paikalliset säästöpankit, postisäästöpankki toimi alusta lähtien koko valtakunnan alueella, joten varoja saattoi tallettaa tai nostaa tilillä millä paikkakunnalla tahansa. Tämän vuoksi postisäästöpankin asiakkuus soveltui erityisesti sellaisille henkilöille, jotka joutuivat toistuvasti siirtymään paikkakunnalta toiselle. Alun perin postisäästöpankin erityisenä tehtävänä oli myös edistää säästäväisyyttä vähävaraisten sekä nuorison keskuudessa, ja tämän vuoksi se otti vastaan aivan pieniäkin talletuksia.


title: Postipankkitoiminta

text: Postisäästöpankit toimivat valtion takuulla, minkä vuoksi niiden maksukykyisyyteen voitiin ehdottomasti luottaa. Toisaalta säästötileille maksetut korot olivat pienempiä kuin yksityisissä pankeissa.


title: Postipankkitoiminta

text: Nykyisin useimpien maiden postisäästöpankit, mikäli ne ovat yhä olemassa, ovat pitkälti menettäneet erikoisluonteensa ja tulleet tavallisten pankkien kaltaisiksi, monet myös yksityistetty. Joissakin maissa postikonttorit hoitavat kuitenkin edelleen myös pankin konttorin tehtäviä.


title: Postipankkitoiminta

text: Ensimmäinen postisäästöpankki oli Isoon-Britanniaan vuonna 1861 perustettu "Post Office Savings Bank". Aloitteen sen perustamisesta teki pankkiiri W. Sikes, ja yhtenä aiheena sen perustamiseen olivat yksityisissä säästöpankeissa ilmenneet epäkohdat ja kavallukset. Hankkeen toteuttivat Britannian postilaitoksen uudistaja Rowland Hill sekä silloinen valtiovarainministeri William Ewart Gladstone, joka piti sitä samalla edullisena keinona hankkia valtiolle lainoja. Siihen saakka pankkeja oli ollut lähinnä vain suurissa kaupungeissa, ja ne palvelivat lähinnä varakkaita asiakkaita. Maalaisilla ja vähävaraisilla ei ollut muuta mahdollisuutta kuin säilyttää mahdollisia säästöjään kotonaan.


title: Postipankkitoiminta

text: Alun perin Post OFfice Savings Bank otti vuodessa vastaan samalta asiakkaalta säästöjä enintään 30 puntaa, ja tilin saldo sai olla enintään 150 puntaa. Korkoa maksettiin vuodessa kutakin täyttä puntaa kohti 2,5 prosenttia. Myöhemmin rajoituksia muutettiin niin, että vuodessa voitiin tallettaa 500 puntaa eikä talletusten kokonaismäärälle ollut rajoituksia. Ensimmäisten viiden vuoden aikana avattiin yli 600 000 säästötiliä, joille talletettiin noin 8,2 miljoonaa puntaa. Vuonna 1927 tilejä oli jo 12 miljoonaa noin joka neljännellä maan asukkaalla, ja talletuksia oli yhteensä noin 283 miljoonaa puntaa.


title: Postipankkitoiminta

text: Aluksi "Post Office Savings Bank" ylläpiti vain säästötilejä. Vuonna 1880 se alkoi myös välittää valtion obligaatioita, ja vuonna 1916 se laski liikkeeseen sotaobligaatiot, joiden nimeksi sodan päätyttyä vuonna 1920 tuli "National Savings Certificates" ("Kansalliset säästötodistukset"). Vuonna 1956 laskettiin liikkeeseen Premium Bond, josta tuli pankin suosituin säästömuoto.


title: Postipankkitoiminta

text: Vuonna 1969 Post Office Savings Bankin nimi muutettiin "National Savings Bankiksi" ("Kansallinen säästöpankki") ja myöhemmin muotoon National Savings and Investments (NS&I). Se toimii Britannian valtionvarainministeriön alaisena virastona. Se ottaa edelleen vastaan talletuksia yleisöltä, mutta vuonna 1968 Britannian posti perusti erillisen National Giro -nimisen pankin, joka myöhemmin yksityistettynä sai nimen Girobank. Vuonna 1989 sen osti Alliance & Leicester. Nykyisin Britannian yhtiöitetty postilaitos, Post Office Ltd, ottaa omalla nimellään vastaan talletuksia säästötileille, joita ylläpitävät Bank of Ireland -niminen liikepanki sekä Family Investments -niminen yhdistys.


title: Postipankkitoiminta

text: Post Office Ltd:n pankkipalvelut ovat pitkälsi samankaltaisia kuin eräät NS&I:n palvelutkin ja käsittävät talletustilejä, yksilöllisiä säästötilejä, määräaikaistilejä ja obligaatioita.


title: Postipankkitoiminta

text: Britannian esimerkin mukaisesti vastaava postin yhteydessä toimiva pankki perustettiin myöhemmin muun muassa seuraaviin maihin:


title: Postipankkitoiminta

text: Myöhemmin monet niistä on lakkautettu tai yksityistetty, mutta joissakin maissa postilaitos ylläpitää nykyisinkin myös pankkipalveluja yhteistyössä kaupallisten pankkien kanssa.Seuraavat postin yhteydessä toimineet pankkilaitokset ovat joko lakanneet tai ainakaan niiden rahaliikennettä ei enää hoideta postitoimistoissa.


title: Square Hammer

text: Square Hammer on Ghostin kappale ja single, joka julkaistiin 12. syyskuuta 2016 yhtyeen EP:ltä "Popestar". Siitä julkaistiin 1000:n kappaleen rajoitettu 7” kuvavinyylipainos.


title: Square Hammer

text: Kappale ylsi Yhdysvalloissa Billboardin Hot Mainstream Rock Tracks -listan piikkipaikalle, ja se on listan historian ensimmäinen ruotsalaisen yhtyeen kärkisijoitus.


title: Square Hammer

text: Kappaleesta kuvattiin musiikkivideo.


title: Belle Époque – muutosten aika

text: Belle Époque – muutosten aika () on vuonna 1992 ensi-iltansa saanut Fernando Trueban ohjaama, tuottama ja käsikirjoittama espanjalainen romanttinen draamakomediaelokuva, jonka pää- ja sivuosia näyttelevät Jorge Sanz, Miriam Díaz-Aroca, Maribel Verdú, Ariadna Gil, Penélope Cruz, Fernando Fernán Gómez, Gabino Diego, Mary Carmen Ramírez, Michel Galabru, Agustín González ja Chus Lampreave. Trueban lisäksi elokuvan käsikirjoittajina olivat Rafael Azcona ja José Luis García Sánchez. Elokuva sijoittuu Espanjan sisällissotaa edeltäneeseen aikaan eikä ensimmäistä maailmansotaa edeltäneeseen Belle Époque -aikaan.


title: Belle Époque – muutosten aika

text: "Belle Époque – muutosten aika" oli varsinkin Espanjassa arvostelu- ja yleisömenestys ja voitti yhteensä yhdeksän Goya-palkintoa seitsemästätoista ehdokkuudestaan. Parhaan elokuvan Goyan lisäksi elokuva palkittiin myös muun muassa parhaan vieraskielisen elokuvan Oscar-palkinnolla Yhdysvalloissa. Elokuva oli lisäksi ehdolla muun muassa parhaan vieraskielisen elokuvan Bafta-palkintoon Britanniassa ja parhaan elokuvan Kultaiseen karhuun vuoden 1993 Berliinin elokuvajuhlilla Saksassa.


title: Belle Époque – muutosten aika

text:
Elokuva sijoittuu Espanjan maaseudulle talveen 1931, jolloin maan monarkia on murtumassa tasavaltalaisten kansannousun tieltä. Nuori tasavaltalaisia kannattava sotilaskarkuri Fernando (Jorge Sanz) pakenee monarkistipartiota ja tapaa vanhahkon tasavaltalaismielisen Manolon (Fernando Fernán Gómez), jonka maatilalle hän pääsee turvaan. Hänen on tarkoitus jatkaa matkaansa seuraavana päivänä kohti Madridia, mutta kun Manolon kauniit tyttäret (Miriam Díaz-Aroca, Maribel Verdú, Ariadna Gil ja Penélope Cruz) saapuvat lomailemaan isänsä luokse, hän jääkin vielä majailemaan Manolon tiluksille. Tyttärien voimakkaat luonteet, viehätysvoima ja vapaa seksuaalisuus vievät pian voiton Fernandosta, joka rakastuu intohimoisesti yksitellen jokaiseen tyttäreen.
"Belle Époque – muutosten aika" -elokuvaa aloitettiin kehitellä vuonna 1990. Elokuvan kuvaukset alkoivat 5. heinäkuuta 1992 ja päättyivät 26. elokuuta 1992. "Belle Époque" kuvattiin kokonaan Portugalissa, missä sen kuvaaminen oli paljon halvempaa kuin Espanjassa. Elokuvan budjettina olikin vain noin 160 miljoonaa pesetaa, mikä vastaa alle miljoonaa euroa. Portugalissa elokuvan kuvauspaikkoina olivat muun muassa Lissabonin piirissä sijaitsevat Arruda dos Vinhosin, Azambujan ja Sobral de Monte Agraçon kunnat sekä Évoran piirissä sijaitseva Estremozin kunta. "Belle Époquen" tuotantoyhtiöinä olivat espanjalaiset Fernando Trueba Producciones Cinematográficas ja Lolafilms, portugalilainen Animatógrafo sekä ranskalainen French Productions. Elokuvan tuottamiseen osallistuivat myös espanjalainen Sogepaq ja ranskalainen Eurimages.


title: Belle Époque – muutosten aika

text: "Belle Époque – muutosten aika" sai ensi-iltansa Espanjassa 3. joulukuuta 1992 ja Suomessa 19. toukokuuta 1995. Elokuva tuotti Espanjassa 5 108 975 euroa ja Yhdysvalloissa 5 418 216 dollaria. "Belle Époque" oli Suomessa 80. katsotuin elokuva 7 468 hengen katsojamäärällään vuonna 1995. Elokuvan teatterilevittäjinä olivat Espanjassa Universal Pictures International Spain, S.L. ja Suomessa Finnkino. Future Film julkaisi elokuvan Suomessa DVD:lle vuonna 2004.


title: Belle Époque – muutosten aika

text: "Belle Époque – muutosten aika" on saanut elokuvakriitikoilta hyvin myönteisen vastaanoton. Rotten Tomatoes -sivuston mukaan 94% kriitikoista on antanut elokuvalle positiivisen arvosanan 7,5/10 keskiarvolla. Keräys perustuu 16 arviointiin. 5 860 käyttäjästä 77% on antanut elokuvalle positiivisen arvosanan 3,7/5 keskiarvolla. Internet Movie Databasen 7 633 käyttäjää on antanut elokuvalle keskiarvon 7,2/10.


title: Predappio

text: Predappio on kunta Italiassa Forlì-Cesenan maakunnassa Emilia-Romagnan alueella. Se sijaitsee Apenniinien vuoristossa. Predappio on Benito Mussolinin synnyinkaupunki.


title: Predappio

text: Predappion keskusta sijaitsi vuoren rinteellä, ja sitä kohtasi tuhoisa maanvyöry vuosien 1923 ja 1924 vaihteessa. Benito Mussolini päätti rakennuttaa uuden monumentaalisen Predappion synnyinkotinsa lähettyville "Dovia"an pönkittääkseen fasistisia pyrkimyksiään. Sen suunnitteli arkkitehti Florestano Di Fausto. Uusi keskusta, "Città del Duce", tunnetaan myös nimellä Predappio Nuova. Vanha vuorilla oleva keskusta tunnetaan nykyään nimellä Predappio Alta.


title: Predappio

text:
"Castello di Predappio Alta" on korkealla kalliolla oleva linna, jonka ympärillä on keskiaikainen Predappio Altan kylä. Se sijaitsee 3 kilometrin päästä uudesta keskustasta.
Benito Mussolinin synnyinkoti on avoinna vierailijoille. Siellä on historiallisia näyttelyitä.


title: Predappio

text: "Rocca delle Caminate" on 1000-luvulta peräisin oleva linna. Se vaurioitui pahoin maanjäristyksessä vuonna 1870. Linna kunnostettiin 1920-luvulla, ja se annettiin Mussolinille kesäasunnoksi.


title: Unescon maailmanperintökohteet Uruguayssa

text: Unesco on nimennyt Uruguaysta kaksi kohdetta maailmanperintöluetteloon. Kohteet ovat merkittäviä kulttuuriperintönsä ansiosta.


title: Risto Rautava

text: Risto Rautava (s. 1954, Karhula) on helsinkiläinen kuntapoliitikko. Rautava on koulutukseltaan upseeri ja siirtyi reserviin komentajana palveltuaan Puolustusvoimissa vuosina 1976-2006. Rautava toimi Puolustusvoimien akavalaisten pääluottamusmiehenä yli 4 vuotta ja Upseeriliiton varapuheenjohtajana vuosina 1998-2001. Nykyään Rautava työskentelee liikkeenjohdon asiantuntijana omassa yrityksessään.


title: Risto Rautava

text: Rautava aloitti Helsingin kaupunginvaltuutettuna vuonna 2001 ja sittemmin kokoomuslaisena. Rautava oli Helsingin kaupunginhallituksen puheenjohtajana vuosina 2009-2012.


title: Luis Subercaseaux

text: Luis Subercaseaux (1882–1973) oli chileläinen urheilija ja diplomaatti. Hänen väitetään olleen ensimmäinen Latinalaisen Amerikan urheilija olympialaisissa, vuoden 1896 kesäolympialaisissa. Chilen olympiakomitean mukaan hän osallistui Ateenan olympialaisissa 100, 400 ja 800 metrin kilpailuihin, mutta monet historioitsijat kiistävät tämän väitteen. Heidän mukaansa Subercaseaux ei osallistunut, vaikka hänet oli kirjattu näihin tapahtumiin.


title: Luis Subercaseaux

text: Vuoden 1896 kesäolympialaisten aikaan Subercaseaux oli 14-vuotias ja hän asui Ranskan Baskimaalla opiskelemassa. Myöhemmällä iällään hän toimi Chilen suurlähettiläänä Perussa, Espanjassa ja Vatikaanissa. Hän oli myös yksi santiagolaisen Santiago Morning -jalkapalloseuran perustajista.


title: Specialized Bicycle Components

text: Specialized Bicycle Components, Inc., yleisesti Specialized, on yhdysvaltalainen polkupyörävalmistaja. Yrityksen perusti Mike Sinyard vuonna 1974 ja sen pääkonttori sijaitsee Morgan Hillissä Kaliforniassa.


title: Specialized Bicycle Components

text: Specialized sponsoroi Boels-Dolmans, Bora-Hansgrohe ja Quick-Step Floors -ammattilaispyörätalleja kaudella 2017.


title: Action SuperCross

text: Action SuperCross on Balázs Rózsan kehittämä sivulta päin kuvattu ajopeli, jonka ensimmäinen versio julkaistiin sharewarena vuonna 1997. Pelin ideana on ajaa moottoripyörällä erilaisia ratoja keräten omenia ja osua kukkaan lopuksi. Pelin haasteena ei niinkään ole ratojen läpäisyn vaikeus, vaan se kuinka nopeasti niistä suoriutuu. Peli esiteltiin kuukauden shareware pelinä Mikrobitissä.


title: Action SuperCross

text: Pelin seuraaja on hyvin samantapainen Elasto Mania.


title: Action SuperCross

text: Peliä ohjataan nuolinäppiä ja välilyöntiä käyttäen. Ylös/alas näppäimet ovat kaasu ja jarru, vasen/oikea näppäimistä kuljettaja 'heilauttaa' itseään mikä aikaansaa moottoripyörän kääntymisen myötä- tai vastapäivään ja välilyönnistä vaihdetaan kulkusuuntaa. Pelialue ei mahdu näytölle kertaalleen, mutta navigoimisti helpottamassa on pieni kartta josta näkee isomman alueen pelaajan ympäriltä.


title: Bunce (saari)

text: Buncen saari (, kirjoitettu myös "Bence Island") on pieni, nykyään asumaton saari Sierra Leonen Freetownin luonnonsataman alueella Sierra Leone -joella, noin 25 kilometriä pääkaupunki Freetownista itäkoilliseen. Se toimi aikoinaan merkittävänä väliseisakkeena länsiafrikkalaisen orjakaupan kuljetuksissa.


title: Bunce (saari)

text: Buncen saari perustettiin orjakaupan kauppa-asemaksi vuonna 1670. Se oli yksi yli kuudestakymmenestä länsiafrikkalaisen orjakaupan kauppapaikasta. Vuosina 1670–1728 kaksi yhtiötä - Gambia Adventurers ja Royal African Company of England - hoitivat kauppa-asemaa toistensa perään. Vuosina 1744–1807 lontoolaisten yritysten yhteenliittymä hallitsi saarta ja sen kautta kulkenutta kauppaa. Brittiläiset orjakauppiaat kuljettivat kymmeniä tuhansia afrikkalaisia orjia Buncen saarelta Amerikkaan. Muut eurooppalaiset hyökkäsivät useita kertoja brittien kauppalinnoitusta vastaan. Orjakauppa lopetettiin vuonna 1808, mutta vasta 1840 Buncen saaren linnoitus hylättin lopullisesti. Saari julistettiin kansalliseksi muistomerkiksi vuonna 1948.


title: Bunce (saari)

text: Vuonna 2010 Bunce Island Coalition -yhteenliittymä ilmoitti tukevansa tuolloin jo pahasti rapistuneen saaren kohteiden kunnostusta ja entisöintiä viidellä miljoonalla dollarilla. Kunnostustyöt käynnistyivätkin nopeasti. Saari nimettiin vuonna 2012 Sierra Leonen aielistaan mahdolliseksi tulevaksi maailmanperintökohteeksi.


title: Mi corazón es tuyo

text: Mi corazón es tuyo on televisioyhtiö Televisa:n esittämä meksikolainen TV-sarja. Sen päärooleissa ovat Silvia Navarro, Jorge Salinas ja Mayríin Villanueva.


title: Raijalanjoki

text: Raijalanjoki eli Raijalanoja (aik. myös Kohijoki) on Huittisissa virtaava noin yhdeksän kilometrin pituinen Kokemäenjoen sivujoki. Se saa alkunsa Suvisuon, Heposuon ja Longonsuon soilta, joista lähtevät ojat myöhemmin yhtyvät Raijalanjoeksi Metsämaan kylässä. Raijalanjoen alkulähde ennen kahden muun suon ojitusta oli Longonsuo. 1800-luvulla joessa oli ainakin kaksi myllyä. Raijalanjoki laski alun perin Raijalanjärveen, jonka kuivaamisen yhteydessä vuonna 1938 sen uoma käännettiin kulkemaan järven entistä itärantaa pitkin Kokemäenjokeen.


title: Raijalanjoki

text: Raijalanjoki virtaa lähes koko pituudeltaan viljelyalueiden halki, jonka vuoksi se on maatalouden aiheuttaman kuormituksen alaisena ja vedenlaatu on ainoastaan välttävä. Joen kalakantaa ei ole selvitetty, mutta siinä esiintyy ainakin jokirapua.


title: William E. Miller

text: William Edward Miller (22. maaliskuuta 1914 – 24. kesäkuuta 1983) oli yhdysvaltalainen poliitikko New Yorkista. Hänet muistetaan vuoden 1964 presidentinvaalien varapresidenttiehdokkuudestaan republikaanien Barry Goldwaterin riveissä. Hän oli ainoa katolinen varapresidenttiehdokas ennen Paul Ryania.


title: Tegra

text: Tegra on Nvidian järjestelmäpiiri, joka yhdistää ARM suorittimen ja Nvidian grafiikkasuorittimen.


title: Tegra

text:
Tegra-sarjan suorittimet julkaistiin ensi kertaa vuonna 2008.Käytössä SHIELD Portable käsikonsolissa.
Käytössä SHIELD Android TV sekä Nintendo Switch pelikonsoleissa.


title: Helena Escholin

text: Helena Escholin (29. syyskuuta 1713, Uskela – 9. helmikuuta 1783, Turku) oli Turun tuomiokirkon öylätintekijä ja taloudenhoitajan vaimo.


title: Helena Escholin

text: Helena Escholin oli Turun tuomiokirkon taloudenhoitaja David Deutschin (1705–1772) vaimo. Mies oli siirtynyt virkaan Turun tuomiokapitulin notaarin toimesta heidän oltuaan naimisissa 5 vuotta.


title: Helena Escholin

text: Escholin sai tuloja omalla työllään kirkonisännän virkaan liittyvällä sivutyöllä. Hän paistoi kirkon ehtoollisleivät, pesi sen liinavaatteet, puhdisti kynttilänjalat ja muut valaisimet ja valmisti valkaistuja kynttilänsydämiä ja kynttilöitä 24 vuoden ajan. Hänen edeltäjänsä tehtävässä oli ollut Suomen ensimmäisenä naismaalarina tunnettu muotokuvamaalari Margareta Capsia, joka oli hänen miehensä edeltäjän leski. Escholin koulutti tyttärensä Helena Deutschin työnsä jatkajaksi, ja yhdessä he huolehtivat työstä yli puoli vuosisataa. Kaikki 1700-luvulta tunnetut turkulaiset öylätintekijät olivat Turun tuomiokirkon taloudenhoitajien vaimoja, leskiä tai tyttäriä.


title: Helena Escholin

text: Helena Escholin syntyi pappisperheeseen nykyisessa Salossa sijainneessa Uskelan kirkkopitäjässä. Hänen vanhempansa olivat Uskelan kirkkoherra Gabriel Escholin ja Barbro Alftan. Hän avioitui vuonna 1743 Turun tuomiokapitulin notaarin David Deutschin (1705–1772) kanssa. Hänen viisi tytärtään kuoli lapsina. Eloonjääneistä Anna Barbara Monselius (1746–1820) avioitui pastori Jonas Monseliuksen kanssa. Helena Deutsch (1748–1830) seurasi äitiään tehtävässä ja pysyi naimattomana koko elämänsä veljensä David Deutschin (1752–1799), Turun raadin notaarin tavoin.


title: Mali (grafiikkasuoritin)

text: Mali on ARM Holdingsin grafiikkasuoritinsarja (GPU).


title: Mali (grafiikkasuoritin)

text: Mallisarjat on suunnattu eri tavoin optimoituina: suorituskyvylle, käytetyn mikropiirin pinta-alalle tai virrankäytölle.


title: Mali (grafiikkasuoritin)

text: Uudemmissa malleissa on tukea mm. OpenGL ES 3.1 ja Vulkan ohjelmointirajapinnoille.


title: Mali (grafiikkasuoritin)

text: Suoritinta on käytössä mm. Samsung Exynos-sarjassa.


title: Marina South Pierin metroasema

text: Marina South Pier on Singaporen Mass Rapid Transit -metrojärjestelmän asema lähellä Marina Bayn risteilysatamaa Singaporen keskusta-alueella. Se avattiin 23. marraskuuta 2014. Se on North South Linen toinen pääteasema.


title: Castell y Bere

text: Castell y Bere on Walesissa sijaitseva linnanraunio, jonka rakennutti Llywelyn ap Iorwerth 1200-luvulla vuonna 1221. Sen jälkeen kun Llywelyn kuoli hänen seuraajansa jatkoivat sitä. Linna joutui Edvard I:n haltuun vuonna 1283. Englantilaiset hylkäsivät sen vuosisadan lopun jälkeen ja se unohdettiin, kunnes vuonna 1851 kaivauksissa löydettiin roomalaisaikaisia saviastioita ja kolikoita.


title: Castell y Bere

text: Linnan noudattelee muiden walesilaisten linnojen tapaan luonnon muotoja ja se on kivisen mäen päällä jonne ei kesäisin näe kunnolla kun puissa on lehdet. Itäpuolelta josta sisäänkäyti on hyvin jyrkkä rinne joka nousee ylös missä on oja, jonka yli on ollut laskusilta porttitornien välissä ja molemmilla on ilmeisesti ollut omansa. Se on harvinainen ratkaisu mitä ei löydy mistään muusta Walesin linnoista. Edes englantilaisilla ei ollut siihen aikaan niin teknisesti kehittyneitä ratkaisuja.


title: Castell y Bere

text: Raunioon kuuluu kaksi D:n muotoista tornia, joista eteläisempi on erillään muusta linnasta ja siten heikompi puolustuksen kannalta.


title: Castell y Bere

text: Kun Llewelyn ap Gruffudd kuoli 1282 veljensä Dafydd sai Castell y Bere valtaansa, hän kuitenkin muutti Dolbadarnin linnaan pohjoisempana. Seuraavana vuonna Edward I sai Castell y Beren valtaansa helposti kun waleslainen komentajalle oli maksettu 80 puntaa, joka oli suuri summa silloin. Edward määräsi linnan vahvistettavaksi mutta vuonna 1294 Madog ap Llewelyn poltti sen ja englantilaiset hylkäsivät linnan.


title: Castell y Bere

text: Linnan länsipäästä on löytynyt todisteita siitä että siellä on ollut asutusta, mutta ei tiedeä ovatko ne olleet walesilaisten vai englantilaisten asumuksia.


title: Kaarroke

text: Kaarroke eli koketti on joihinkin vaatteisiin kuuluva, tukevuutta antava hartiakappale, johon usein laskostettu tai poimutettu etuosa (miehusta) ja selkäkappale kiinnitetään. Kaarroke on tavallisesti kaksinkertainen ja sitä käytetään paidoissa, puseroissa, takeissa ja mekoissa. Sitä käytetään sekä miesten että naisten vaatteissa. Kaarrokkeeksi nimitetään myös hameen vyötärössä olevaa leveähköä, asua tukevoittavaa kaksinkertaista kangaskaistaa, johon poimutus tai laskostus kiinnitetään.


title: Kaarroke

text: Sana koketti, joka tarkoittaa myös keimailevaa naista, on peräisin ranskan kielen sanasta "coquet" ja se puolestaan juontuu ranskan sanasta "coq", ’kukko’.


title: ACC-syntaasi

text: ACC-syntaasi eli 1-aminosyklopropaani-1-karboksylaattisyntaasi on entsyymi, joka katalysoi 1-aminosyklopropaani-1-karboksyylihapon muodostumista S-adenosyylimetioniinista. Lisäksi reaktiossa muodostuu metyylitioadenosiinia. ACC-syntaasi on kasveille ainutlaatuinen entsyymi ja osallistuu muun muassa hedelmiä kypsyttävän eteenin biosynteesiin kasveissa. ACC-syntaasin EC-numero on EC 4.4.1.14.


title: ACC-syntaasi

text: Rakenteeltaan ACC-syntaasi on monomeeri tai dimeeri. Dimeeri koostuu kooltaan isommasta ja pienemmästä alayksiköstä. Dimeerin molekyylimassa on tyypillisesti noin 100 kDa. Entsyymi tarvitsee koentsyymikseen pyridoksaalifosfaatin, joka dimeerien tapauksessa sitoutuu alayksiköiden väliin muodostuvaan rakoon. Entsyymin katalysoiman reaktion mekanismin ensimmäisessä vaiheessa muodostuu ACC-syntaasin aktiivisen kohdan lysiiniaminohapon ja pyridoksaalifosfaatin välille aldimiini eli niin kutsuttu Schiffin emäs. Seuraavassa vaiheessa S-adenosyylimetioniini korvaa lysiinin ja aldimiini muodostuu sen ja pyridoksaalifosfaatin välille. Seuraavassa vaiheessa lysiiniaminohappo deprotonoi muodostuneen välivaiheen ja muodostuu uusi kinoidirakenteinen välivaihe. Tästä välivaiheesa eliminoituu metyylitioadenosiinia ja muodostuu 1-aminosyklopropaani-1-karboksyylihapon ja pyridoksaalifosfaatin välinen aldimiini, josta 1-aminosyklopropaani-1-karboksyylihappo irtoaa, kun entsyymin lysiiniaminohappo korvaa sen. Entsyymin aktiivisessa kohdassa on myös tyrosiiniaminohappo, joka voi osallistua reaktioon stabiloimalla tiometyyliadenosiinin eliminoitumisen jälkeisiä välivaiheita.


title: ACC-syntaasi

text: ACC-syntaasin inhibiittoreita voidaan käyttää parantamaan muun muassa leikkokukkien kestoa, pidentämään sadonkorjuukauden pituutta omenaviljelmillä ja parantamaan herkkien hedelmien kuljetuksenkestoa. Entsyymin inhibiittoreihin kuuluvat muun muassa 1-aminosyklopropaani-1-karboksyylihapon rakenteelliset analogit kuten vinyyliglysiini ja aviglysiini, jotka muodostavat stabiilin aldimiinin pyridoksaalifosfaatin kanssa ja inaktivoivat siten entsyymin sen. Tämän lisäksi entsyymiä inhiboi myös sinefungiini. Kaupallisesti tärkein ACC-syntaasin inhibiittori on aviglysiini.


title: Hyundai H350

text: Hyundai H350 on Hyundain vuodesta 2014 lähtien valmistama isokokoinen pakettiautomalli. Se on suunniteltu erityisesti Euroopan markkinoita varten, jossa sen tärkeimmät kilpailijat ovat Mercedes-Benz Sprinter ja Ford Transit. Pakettiauton lisäksi H350:stä on saatavana myös 14-paikkainen pikkubussiversio. Kotimaassaan Etelä-Koreassa mallia myydään nimellä Hyundai Solati. Suomeen autoa ei tuoda.


title: Hyundai H350

text: H350:ssä on moottorina 2,5-litrainen turbodiesel, jonka saa joko 150- tai 170-hevosvoimaisena versiona.


title: Siivet (sarjakuvalehti)

text: Siivet (alaotsikko: "Ilmasodan kuvasarjalehti", ) oli Suomessa vuosina 1962–1984 julkaistu, kerran kuukaudessa ilmestynyt sarjakuvalehti. Sitä kustansi vuosina 1962-1972 Saariston kirjapaino, vuonna 1971 Eeva, vuosina 1971-1976 Williams ja vuosina 1976-1984 Semic.


title: Puolan armeijan ilmavoimat

text: Puolan armeijan ilmavoimat () oli Neuvostoliiton ilmavoimien alaisuudessa toimineet ja Neuvostoliiton valvomat Puolan ilmavoimat vuosina 1943–1947. Ilmavoimat olivat merkittävä Puolan asevoimien osa itärintamalla toisessa maailmansodassa.


title: Puolan armeijan ilmavoimat

text: Neuvostoliitossa alkoi Puolan ilmavoimien, joista Puolan nykyiset ilmavoimat periytyvät, muodostaminen vuoden 1943 jälkipuoliskolla. Neuvostoliiton ja Puolan Neuvostoliittoon paenneet kommunistijohtajat sopivat Puolan maajoukkojen perustamisesta ja toukokuussa 1943 perustettiin noin 150 kilometriä Moskovasta kaakkoon Sielcessä 1. Kosciuzko jalkaväkidivisioona, jonka komentajana oli eversti Zygmunt Berling. Divisioona päätettiin laajentaa Puolan I armeijakunnaksi, joka laajeni edelleen Puolan 1. armeijaksi. Puolan sotilasjohto päätti perustaa omat ilmavoimat tukemaan maajoukkojen taistelua.


title: Puolan armeijan ilmavoimat

text: Ilmavoimien perustaminen Neuvostoliitossa kohtasi suuria haasteita. Neuvostoliitto oli saanut valvontaansa noin tuhat Puolan ilmavoimien sotilasta ja 120 lentokonetta, joista pääosa oli RWD8 ja PWS26-koulukoneita, vallatessaan Puolan itäosat syyskuussa 1939. Vuosien 1941-1942 vankeudesta selvinneet olivat siirtyneet Lähi-Itään ja edelleen brittien hallitsemille alueille Stalinin ja Sikorskyn tekemän sopimuksen jälkeen. Kalusto taas oli täysin tuhoutunut saksalaisten hyökättyä Neuvostoliittoon eli ilmavoimien perustaminen tuli aloittaa tyhjästä.


title: Puolan armeijan ilmavoimat

text: Ensimmäinen taisteluyksikkö 1. erillinen hävittäjälaivue () aloitti toimintansa 7. heinäkuuta 1943. Yksikkö oli 23. heinäkuuta Grigorjenskojessa noin 15 kilometriä Moskovan eteläpuolella. Laivue nimettiin 20. elokuuta Puolan 1. hävittäjälaivueeksi ja edelleen 6. lokakuuta 1. hävittäjärykmentti "Warszawaksi".


title: Puolan armeijan ilmavoimat

text: Samassa lentotukikohdassa alkoi 1. huhtikuuta 1944 2. pommitusrykmentti "Krakowin" ja 103. erillinen yhteyslentolaivueen perustaminen, mutta suunnitellun maataistelurykmentin perustamista siirrettiin. Pommitusrykmenttiin sijoitettiin 32 konetta ja yhteyslentolaivueeseen kymmenen Polikarpov Po-2 kaksitasoa.


title: Puolan armeijan ilmavoimat

text: Kesäkuussa rykmentit siirrettiin Gostomelin tukikohtaan noin kahdenkymmenen kilometrin päähän Kiovasta etelään. Saman aikaisesti noin 600 puolalaista siirrettiin Jegorjevskiin, Tškaloviin, Buguruslaniin, Sorotšinskiin, Volskiin ja Kineliin ilmavoimien koulutuskeskuksiin. Puolan armeijan esikuntaan perustettiin 5. kesäkuuta 1944 ilmavoimien komentajan johtama ilmavoimaosasto johtamaan perustettujen ilmavoimien yksiköiden toimintaa. Ensimmäiseksi ilmavoimien komentajaksi nimitettiin eversti Józef Smaga.


title: Puolan armeijan ilmavoimat

text:
1. ja 2. rykmentti laskeutuivat 16.–17. elokuuta ensimmäisen kerran Puolan valtauksen jälkeen puolalaiseen lentotukikohtaan Dysissä lähellä Lublinia. Tällöin Puolan armeijan ilmavoimien täydennyksenä oli Neuvostoliiton 611. maataistelurykmentti, joka myöhemmin puolalaisten lentäjien sijoittamisen jälkeen nimettiin Puolan 3. maataistelurykmentiksi. Rykmentin kalustona oli 32 Iljusin Il-2 ja yksi Po-2 kone. Rykmentit siirtyivät 19. elokuuta lähemmäs etulinjaa Zadybie Stareen ja Wola Rowskaan.
Puolan 1. armeijan komentaja kenraali Zygmunt Berling määräsi 30. elokuuta, että kolmesta rykmentistä sekä viestikomppaniasta ja yhteyslentueesta muodostetaan Puolan 1. lentodivisioona. Divisioonan vahvuus oli lähes 600 miestä ja se varustettiin 106:lla Jak-1-, Il-2- ja Po-2-koneella. Syyskuussa Harkovan ja Kazanin alueilla Neuvostoliitto aloitti Puolan 1. sekailma-armeijakunnan perustamisen. Armeijakunnan henkilöstö oli aluksi neuvostoliittolaisia, jotka korvattiin lentokoulutuskeskuksista valmistuvilla puolalaisilla. Sen kalustona oli 303 Pe-2-, Jak-9-, Jak-3- ja Il-2-konetta. Helmikuussa 1945 yhtymä siirrettiin Puolaan Łowiczin, Sochaczewin, Łódźin ja Kutnon lentotukikohtiin.


title: Puolan armeijan ilmavoimat

text: Elokuussa ja syyskuun alussa 1944 103. erillinen yhteyslentolaivue, joka oli edelleen alistettu Puolan 1. armeijalle, sai seurakseen kolme vastaavaa yksikköä. Puolan 2. armeijalle alistettiin 3. laivue ja 4. sekä 5. laivue liitettiin osaksi Puolan armeijan viestijoukkoja.


title: Puolan armeijan ilmavoimat

text: Lokakuussa nimettiin 1. lentodivisioona 4. sekalentodivisioonaksi. Kaikki Puolan lentoyksiköt liitettiin 31. lokakuuta vasta perustettuihin Puolan armeijan ilmavoimiin, jonka komentajana oli kenraalimajuri Teodor Polynin. Marraskuun alussa perustettiin uusia yksiköitä 12. lääkintälentorykmentti, 13. kuljetuslentorykmentti, 17. yhteyslentorykmentti sekä ensimmäinen Puolan ilmavoimien lentosotakoulu Zamośćiin. Lentosotakoulun johtajaksi määrättiin prikaatikenraaliksi ylennetty Jozef Smaga. Opetus koulussa alkoi 2. tammikuuta 1945. Puolalaisia lentäjiä koulutettiin myös 15. erillisessä reservilentorykmentissä, joka oli perustettu 28. marraskuuta 1944.


title: Puolan armeijan ilmavoimat

text: Joulukuussa 1944 ilmavoimat otti vastaan Neuvostoliiton ilmavoimilta vastuulleen 7. tukikohta-alueen. Ilmavoimiin liitettiin maaliskuussa 1945 kaksi uutta yksikköä, jotka olivat Okęcien lentokentälle sijoitettu 6. erillinen kuljetuslentolaivue ja 14. erillinen tiedustelu- ja tulenjohtorykmentti.


title: Puolan armeijan ilmavoimat

text: Heinä-elokuun vaihteessa 1944 puna-armeija saavutti leveänä rintamana Veikselin ja loi joen länsirannalle kolme sillanpäätä Sandomierziin, Kazimierziin ja Warkaan, joista viimeksi mainittu oli alle 50 kilometrin päässä Varsovasta. Saksalaisten puolustus vahvistui ja he tekivät vastahyökkäyksiä tuhotakseen sillanpäät.


title: Puolan armeijan ilmavoimat

text: Puolan armeijan ilmavoimien yksiköt osallistuivat ensi kerran sotatoimiin Lublin-Brestin offensiivin viimeisessä vaiheessa. Puolan 1. lentodivisioona tuki 23. elokuuta – 2. syyskuuta 1944 Puolan 1. armeijaa Warkan ja Magnuszewin sillanpäissä. Divisioona teki yhteensä 66 taistelulentoa. Pommituslentorykmentti vastaanotti käskyn tukea Puolan 1. jalkaväkidivisioonan hyökkäystä Varsovan Pragan alueelle 10. syyskuuta alkaen, mutta huonon sään vuoksi rykmentti ei kyennyt osallistumaan taisteluun. Syyskuun 11.–12. välisenä yönä rykmentti pommitti Saksan 19. panssaridivisioonaa Nowe Bródnossa pudottaen 70 kappaletta 50 kilogramman pommia, 1819 kappaletta pienempiä pommeja ja 51 soihtua yhteensä viidelläkymmenellä lennolla.


title: Puolan armeijan ilmavoimat

text: Pragan valtauksen jälkeen divisioona tuki 15.–19. syyskuuta Puolan 3. jalkaväkidivisioonan hyökkäystä Czerniakówin alueella, minkä jälkeen lentodivisioona hyökkäsi Saksan tykistöä vastaan Ujazdówin puistossa, kasvitieteellisessä puutarhassa, Łazienkin puistossa, Pole Mokotowskiessa, Siekierkissä ja Varsovan teknisen korkeakoulun alueella. Varsovan kansannousun aikana lentodivisioonan yksiköt tekivät yhteensä 609 lentoa. Tästä määrästä 2. pommitusrykmentti teki 442, joista 259 oli saksalaisten asemiin tehtyjä pommituslentoja. Rykmentti pudotti 50 tonnia pommia. Lisäksi rykmentti teki 183 huoltolentoa, joissa pudotettiin 33 tonnia ruokaa ja 72 pakkausta aseita ja ammuksia Varsovan puolustajille. Saman aikaisesti 103. erillinen yhteyslentolaivue lensi Soplicowosta Puolan 1. armeijan tiedustelulentoja.


title: Puolan armeijan ilmavoimat

text: Puolan 1. lentodivisioona, joka oli nimetty 4. sekalentodivisioonaksi, otti Veiksel–Oder-operaation valmisteluun 1. marraskuuta 1944 – 13. tammikuuta 1945. Se teki 201 tiedustelulentoa, joilla kerättiin tiedustelutietoja saksalaisten ryhmityksestä suunnitellulla Puolan 1. armeijan hyökkäyssuunnassa. Lennot ulottuivat 80–120 kilometriä etulinjasta. Tiedustelulentojen lisäksi kullakin rykmentillä oli omat tehtävänsä: 1. rykmentti torjui Saksan ilmavoimien tiedustelulentoja, 2. rykmentti teki 1.–3. marraskuuta 130 pommituslentoa saksalaisten asemiin Sadowissa, Dabrowassa, Lomiankissa ja Dziekanow Polskissa.


title: Puolan armeijan ilmavoimat

text: Veiksel–Oder-operaatio alkoi 14. tammikuuta, mutta pilvisen sään vuoksi lentotoiminta alkoi vasta 19. tammikuuta. Ainoastaan 2. pommitusrykmentti osallistui taistelutoimiin pommittaen saksalaisten asemia Modlinissa, Lesznossa, Bloniessa ja Sochaczewissa. 3. maataistelurykmentti, jonka toimintaa suojasi 1. hävittäjälentorykmentti, liittyi taisteluun 16. tammikuuta hyökäten saksalaisten asemiin Modlinissa, Adamowekissa, Palmiryssä, Dziekanowissa, Sierakowissa ja Kaliszkissa tukien Neuvostoliiton 47. armeijaa. Varsovan vapauttamisen jälkeen 2. ja 3. rykmentti hyökkäsivät veätytyviä saksalaisjoukkoja vastaan ja 1. rykmentti suojasi Varsovaa ja uudelleen rakennettuja Veikselin ylittäviä siltoja. Veiksel–Oder-operaation ensimmäisessä vaiheessa 1. rykmentti teki 221, 2. rykmentti 107 ja 3. rykmentti 81 taistelulentoa. Lisäksi 14. kuljetuslentorykmentti kuljetti 666 lennolla 4620 kg aseita ja ammuksia sekä 176 upseeria Veikselin länsirannalle.


title: Puolan armeijan ilmavoimat

text: Länsiliittouneiden nopean etenemisen seurauksena 4. sekalentodivisioona siirrettiin Sannikin lentotukikohtaan ja edelleen Bydgoszcziin, josta rykmentin koneet aloittivat Veiksel–Oder-operaation seuraavan vaiheen Pommerinvallin murtamiseksi. Taistelutoimet aloitti 3. rykmentti tiedustelemalla 4.–8. helmikuuta Szczecinekin, Walczin, Gornican, Barwicen, Czaplinekin, Wegorzewo Koszalinskien ja Bialogardin alueita. Rykmentin lentoja suojasi Neuvostoliiton 282. hävittäjälentodivisioona. Rykmentti hyökkäsi 9.–15. helmikuuta Pilan alueelle saarrettuja saksalaisia joukkoja vastaan tehden kaikkiaan 141 taistelu- ja 62 tiedustelulentoa. 3. ja 1. rykmentti hyökkäsivät 15.-16. helmikuuta Pilasta Puolan 1. armeijan selustaan vetäytyviä saksalaisjoukkojen jäänteitä vastaan lähellä Tarnowkaa. Rykmentit hyökkäsivät 19. helmikuuta Orlan, Wierzchowon, Zlocieniecin ja Szczecinekin alueilla olevia saksalaisia joukkoja vastaan. Ennen tuota 1. rykmentti lensi tiedustelulentoja 14. helmikuuta alueen lentotukikohtien tarkkailemiseksi ja Pilan itäosaan. 3. rykmentti iski 20. helmikuuta junaliikennettä vastaan Szczecinekissä ja Zlocieniecissä. Divisioonan joukkojen lisäksi 103. erillinen yhteyslentolaivue osallistui taistelutoimiin pommittaen saksalaisten puolustuslinjaa 8.-9. helmikuuta välisenä yönä.


title: Puolan armeijan ilmavoimat

text: Operaation tässä vaiheessa 3. rykmentti lensi 391, 1. rykmentti 124 ja 2. rykmentti 51 taistelulentoa. Ensin mainittuun lukuun sisältyi 161 tiedustelulentoa. Divisioona tuhosi yli 300 pyöräajoneuvoa, 21 veturia, yli 140 hevosajoneuvoa, 163 junanvaunua ja runsaasti muuta sotakalustoa. Divisioona menetti taisteluissa kuusi lentäjää ja viisi lentokonetta (2 Jak-9, 2 Il-2 ja Po-2).


title: Puolan armeijan ilmavoimat

text: 1. rykmentin suojaama 3. rykmentti hyökkäsi 1. maaliskuuta Zabinin alueella Bojurskin eteläreunassa ollutta saksalaisten puolustusryhmitystä vastaan sekä kukkulalle 156.6 valmisteltaessa Puolan 1. armeijan hyökkäystä alueelle. Myöhemmin samana päivänä rykmentit tukivat maajoukkojen hyökkäystä Wierzchowon, Zabinin ja Zabinekin alueilla. Seuranneet kaksi päivää rykmentit tukivat maajoukkoja pommituksin ja rynnäköin sekä tiedustelemalla.


title: Puolan armeijan ilmavoimat

text: Kołobrzegin taistelussa 5.–17. maaliskuuta divisioonan kolme rykmenttiä siirrettiin 5.-11. Mirosławieciin. Divisioonan toimintaa haittasi pilvinen sää ja polttoainepula, erityisesti Po-2 koneiden käyttämästä B-70-polttoaineesta oli pula. Ongelmien vuoksi koneet lensivät ainoastaan 9.–11. ja 13.–15. maaliskuuta ja Po-2 konein varustettu 2. rykmentti lensi ainoastaan 11.–12. välisenä yönä. Noina muutamana lentopäivänä suorituksia oli kuitenkin 127 kappaletta, joiden aikana pudotettiin 25 tonnia pommeja. Divisioona upotti yhden kuljetusaluksen ja neljä proomua, joiden lisäksi se tuhosi yhdeksän heitinpatteria, kolme kenttätykistöpatteria, kahdeksan ilmatorjuntapatteria sekä useita asemia.


title: Puolan armeijan ilmavoimat

text: Taistelun jälkeen 19. maaliskuuta – 8. huhtikuuta divisioonan yksiköt partioivat Itämeren rannikolla Kołobrzegistä Dzwidnowiin sekä tekivät tiedustelulentoja Wolinin ja Chrząszczewskan saarissa olleisiin saksalaisjoukkojen asemiin. Lisäksi 1. rykmentti suojasi maajoukkoja Luftwaffen hyökkäyksiltä ja valvoi tiedustelulennoin Chrząszczewskan saaren V2-ohjusten laukaisupaikkaa. 3. rykmentti pommitti myöhemmin laukaisupaikkaa vaurioittaen sitä pahoin. Länsi-Pommerin valvonta oli 2. rykmentin ja 103. laivueen tehtävänä. Koneiden havaitessa saksalaisjoukkojen jäänteitä ne ohjasivat maajoukot niiden perään.


title: Puolan armeijan ilmavoimat

text: Huhtikuun alussa Neuvostoliiton ja Puolan joukot valmistautuivat viimeiseen taisteluun Berliinistä. Saman aikaisesti 1. hävittäjärykmentti varustettiin Jakovlev Jak-9 kalustolla. Neuvostoliiton 2., 4., 16. ja 18. ilma-armeijan 7 500 lentokonetta sekä Puolan armeijan ilmavoimat osallistuivat taisteluun.


title: Puolan armeijan ilmavoimat

text: Puolan 4. sekalentodivisioona saapui 12.-14. huhtikuuta Barnówkon lentotukikohtaan, joka sijaitsi Odrasta 35 kilometriä itään. Hieman ennen hyökkäyksen aloittamista yöllä 15. huhtikuuta 2. rykmentti pommitti saksalaisten asemia lähellä Bad Frelenwaldea, Neu Ranffissa, Neu Rüdnitzissä ja Alt Reetzissä. Liittoutuneiden maajoukot aloittivat 16. huhtikuuta Oder–Neissen taistelun. Ensimmäisen hyökkäyspäivän aamuna ilmavoimat eivät kyenneet osallistumaan taisteluun tiheän sumun peittäessä Odran laakson. Illalla pieni osasto 1. rykmentin hävittäjien suojaamia 3. rykmentin Il-2-koneita hyökkäsi saksalaisten joen länsirannalla olevia asemia vastaan lähellä Neu Rüdnitziä. Seuraavana päivänä tilanne säilyi ennallaan, mutta 18. ja 19. huhtikuuta ilmavoimien toiminta oli vilkkaampaa. 3. rykmentti tuki Puolan 1. armeijan hyökkäystä ja 1. rykmentti esti Saksan ilmavoimien koneiden pääsyn alueelle. Lisäksi rykmentti teki tiedustelulentoja Puolan 1. armeijalle ja Neuvostoliiton 61. armeijalle. 103. laivue toimitti kirjallisia käskyjä Neuvostoliiton joukkojen komentopaikalta rintamalle kenttäkomentajille sekä evakuoi paluumatkalla haavoittuneita. Taistelun aikana puolalaiset tekivät kaikkiaan 330 taistelulentoa.


title: Puolan armeijan ilmavoimat

text: 4. sekalentodivisioona suojasi 20.-24. huhtikuuta maajoukkoja erityisesti Alte Oderin ja Ruppinerin kanavan ylityksiä. Il-2-koneet rynnäköivät saksalaisten asemia vastaan Puolan 1. armeijan alueella erityisesti Bernöwen, Oranienburgin, Kremmenin ja Nauenin alueella. Puolalaiset lensivät tänä aikana 305 taistelulentoa, joista 72 yöllä.


title: Puolan armeijan ilmavoimat

text: Prikaatikenraali Filip Aglatowin komentama Puolan I ilma-armeijakunta sai 24. huhtikuuta päätökseen siirtymisensä Mysliborzin alueen tukikohtiin, mutta ainoastaan 2. maalentodivisioona ja 3. hävittäjädivisioona. 1. pommituslentodivisioona oli edelleen koulutettavana Keski-Puolassa. Uudet yhtymät lähes nelinkertaistivat Puolan armeijan ilmavoimien vahvuuden. Ilmavoimiin kuului tämän jälkeen neljä hävittäjärykmenttiä, neljä maataistelurykmenttiä ja yksi pommitusrykmentti. Saapumisen jälkeisenä päivänä ainoastaan 3. hävittäjädivisioona osallistui taisteluun suojaten Hohenzollern kanavan ylittäviä joukkoja lähellä Henningsdorfia lentäen 41 taistelulentoa.


title: Puolan armeijan ilmavoimat

text: Puolan armeijan ilmavoimien lentäjät havaitsivat 25.-29. huhtikuuta taisteluosasto Steinerin aiheuttaman uhan. Kiivain taistelupäivä Puolan 1. armeijan ja taisteluosaston välillä oli 26. huhtikuuta, jolloin 2. divisioona ja 3. rykmentti tekivät kaikkiaan 412 taistelulentoa lähellä Löwensbergiä, Zehdenickiä, Bercksdorfia ja Nassenheideä olleita saksalaisia vastaan tukiessaan Ruppiner kanavan sillanpäätä puolustavia maajoukkoja. Tuona päivänä 3. divisioonan hävittäjät ja 1. rykmentti tekivät kaikkiaan 128 taistelulentoa taistellen Steinerin osaston tukena olleita Saksan ilmavoimien koneita vastaan.


title: Puolan armeijan ilmavoimat

text: Steinerin taisteluosaston tuhouduttua Puolan armeijan ilmavoimat tukivat Elbelle etenevää 1. armeijaa, joka saavutti joen 3. toukokuuta. Samana päivänä puolalaiset lentäjät kohtasivat kolmasti Havelbergin ja Wulkaun yllä Yhdysvaltain 8. ilma-armeijan P-51 Mustangit. Seuraavana päivänä 1. Valko-Venäjän rintaman komentaja Zhukov antoi määräyksen lentotoiminnan lopettamisesta sallien ainoastaan tiedustelulennot.


title: Puolan armeijan ilmavoimat

text: Varsinaisten taistelujoukkojen lisäksi Puolan armeijan ilmavoimien tukiyksiköt kuten 17. yhteyslentorykmentti ja 13. kuljetuslentorykmentti tekivät lukuisiä lentoja kuljettaen upseereita ja materiaalia. Lisäksi 12. lääkintälentorykmentti evakuoi 1 296 Puolan 2. armeijan sotilasta sairaaloihin Poznaniin.


title: Puolan armeijan ilmavoimat

text: Puolan armeijan ilmavoimien päätehtävänä oli maavoimien tukeminen. Ilmavoimien tilatot olivat seuraavat:Ensimmäisinä päivinä sotatoimien päättymisen jälkeen poistettiin 67 vanhinta lentokonetta palveluksesta. Poistojen syynä oli henkilöstön turvallisuus ja pääosa niistä oli Po-2, Il-2 ja Jak-1-koneita. Toisena tehtävänä oli henkilöstömäärän vähentäminen. Suunnitelmana oli vahvuuden pienentäminen 12 314:ään, mihin sisältyi 3 150 upseeria. Ensimmäisenä kotiutettiin vanhimmat miehistöön ja aliupseeristoon kuuluvat ja noin 300 neuvostoliittolaista upseeria. Kenraaliluutnantti Polynin määräsi 11. heinäkuuta 1945 kansallisuustunnusten vaihtamisen Puolan ilmavoimien shakkilautakuvioon. Tähän asti lentokoneiden tunnuksena oli ollut punatähti, minkä lisäksi Puolan kansallisuustunnus oli ollut kyljissä.


title: Puolan armeijan ilmavoimat

text: Kotiutusten ja kalustopoistojen yhteydessä myös organisaatiota muutettiin. Heinäkuun alussa 2. yöpommittajarykmentti "Krakowin" Po-2 kalusto vaihdettiin Il-2m3 koneisiin ja rykmentti nimettiin uudelleen 2. maataistelurykmentti "Krakowiksi". 25. heinäkuuta lakkautettiin 1. sekalentoarmeijakunnan esikunta sekä joukko tukiyksiköitä kuten 12. lääkintälentorykmentti, 2. esikuntalaivue, 3007. kenttäpostikonttori, 13. kuljetuslentorykmentti, 1596. ilmatorjuntarykmentti, 901. ilmatorjuntakonekivääripatteri, 7. tekninen komppania, 22. erikoisjoukkokomppania ja 5. erillinen naamiointijoukkue. Lisäksi yksiköiden nimiä vaihdettiin. Muutoksia olivat muun muassa 15. erillinen reservirykmentti 15. koulutusrykmentiksi ja 17. yhteyslentorykmentti 17. sekalentorykmentiksi. Uusia koulutusyksiköitä perustettiin, jotta sodanajan upseeristo voitaisiin aikanaan korvata.


title: Puolan armeijan ilmavoimat

text:
Seuraavat yksiköt lakkautettiin 25. syyskuuta 1945 mennessä:
Lisäksi joidenkin yksiköiden numerointia muutettiin pienentämällä. Koulutusyksiköitä lukuun ottamatta yksiköiden vahvuus pieneni. Erilliset kentänrakennuspataljoonat ja 338. linjanrakennuskomppania lakkautettiin lokakuussa. Joulukuussa lakkautettiin jälleen tukiyksiköitä ja numeroitiin jäljelle jääneitä uudelleen. 103. erillinen yhteyslentolaivue nimettiin 9. erilliseksi yhteyslentolaivueeksi ja se siirrettiin sisäisen turvallisuuden armeijakuntaan. Kaikki siviililentoyksiköt siirrettiin viestintäministeriön alaisuuteen ja niistä muodostettiin Puolan kansallinen lentoyhtiö LOT.


title: Puolan armeijan ilmavoimat

text: Tammikuussa 1946 komentoketjun muutokset jatkuivat, kun kaikki divisioonien johtoelimet lakkautettiin ja rykmentit siirrettiin suoraan Puolan armeijan ilmavoimien alaisiksi. Samalla lakkautettiin 4. ja 5. pommituslentorykmentti, 7. ja 8. maataistelurykmentti, 2. sekalentorykmentti, 9. hävittäjärykmentti sekä lisäksi tukiyksiköitä. Osa yksiköistä numeroitiin uudelleen ja 1. koulutuslentorykmentti supistettiin laivueeksi.


title: Puolan armeijan ilmavoimat

text: Touko-kesäkuussa koulutus uudistettiin. Puolan armeijan sotilaslentäjien koulutuskeskus Deblinistä nimettiin Puolan ilmavoimien akatemiaksi ja teknisetkoulutusyksiköt yhdistettiin. Vuoden 1946 loppuun mennessä viimeiset Neuvostoliitossa koulutetut lentäjät saapuivat Puolaan. Lisäksi perustettiin Puolan armeijan esikunnan alainen yheyslento-osasto.


title: Puolan armeijan ilmavoimat

text: Joulukuussa lakkautettiin lentokenttäpataljoonat ja perustettiin reservilentokoneiden varastointi ja säilytyskeskus. Vuonna 1947 lakkautettiin varikkoja.


title: Puolan armeijan ilmavoimat

text: Puolan armeijan ilmavoimat nimettiin 13. maaliskuuta 1947 Puolan ilmavoimiksi, mikä samalla päätti sodan ajan ilmavoimien muuttamisen rauhan ajan puolustushaaraksi.


title: Hahle

text: Hahle on keittiö- ja kalustealalla toimiva suomalainen perheyritys. Vuonna 2016 Hahle Group -konsernin liikevaihto oli 36,7 miljoonaa euroa ja henkilöstömäärä noin 200.


title: Hahle

text: Veijo Hahle (1928–1989) opiskeli viulunsoittoa Sibelius-Akatemiassa ja kaiverrusta Ateneumissa, mutta teki kuitenkin uransa liikemiehenä. Vuonna 1964 hän perusti Hahle Ky:n, sittemmin Oy:n, josta tuli Suomen suurimpiin kuuluva huonekaluhelojen maahantuoja. Vuonna 1969 Hahle sai suuren itävaltalaisen kalustehelavalmistaja Blumin edustuksen.


title: Hahle

text: Vuonna 1983 Hahle myytiin Grahnin suvun perustamalle rakennushelavalmistaja Primolle. Vuonna 1988 Primo ja sen mukana Hahle myytiin lukkovalmistaja Wärtsilä Securitylle eli Abloylle. Vuonna 1991 Hahleen osti sen toimiva johto, Jukka Pitkänen ja kaksi muuta johtajaa nimeltään Pessi ja Tanninen. Vuonna 2011 Pitkänen jäi eläkkeelle ja myi osuutensa Hahleesta.


title: Hahle

text: Vuonna 1995 Hahleen kylkeen ostettiin polvijärveläinen työtasoja valmistava Ecolam ja vuonna 1999 kangasniemeläinen ovivalmistaja Josadoor Oy. Vuonna 2012 ostettiin kylpyhuonekalusteita ja keittiöaltaita valmistava ja maahantuova Otsoson Oy. Baltian markkinoilla Hahle-ryhmää edustaa Hahle Eesti Oü. Vuonna 2015 ryhmään liittyi Muuramelainen valaisimia valmistava M-Light Oy.


title: Taitoluistelun Euroopan-mestaruuskilpailut 2017

text: Vuoden 2017 taitoluistelun Euroopan-mestaruuskilpailut järjestettiin Ostravassa, Tšekissä 25.–29. tammikuuta 2017.


text: Kilpailujen ohjelmaan kuuluivat miesten ja naisten yksinluistelu, pariluistelu ja jäätanssi.


text: Kilpailupaikkana toimii Ostravar Aréna, jonka yleisökapasiteetti on noin 10 000.


title: Sveitsi kesäolympialaisissa 1896

text: Sveitsi osallistui ensimmäisiin nykyaikaisiin olympialaisiin Ateenassa vuonna 1896 kolmen urheilijan joukkueella. Maa saavutti kisoissa kolme mitalia, joista yksi oli hopeinen (näissä olympialaisissa jaettiin voittajalle hopeinen mitali ja toiselle pronssinen) ja loput kaksi pronssisia.


Taitoluistelun maailmanmestaruuskilpailut 2017 käytiin Helsingissä Hartwall-areenalla 29. maaliskuuta – 2. huhtikuuta 2017. Helsinki on isännöinyt kilpailuja kaksi kertaa aikaisemmin, vuosina 1983 ja 1999.


title: Taitoluistelun maailmanmestaruuskilpailut 2017

text: Kilpailujen ohjelmaan kuului miesten ja naisten yksinluistelu, pariluistelu ja jäätanssi. Tulosten perusteella määritettiin maapaikat seuraavan vuoden kisoihin sekä vuoden 2018 olympialaisiin.


text: Suomen oli mahdollista nimetä osallistuja kuhunkin neljään sarjaan ensimmäistä kertaa kisojen historiassa. Tämä mahdollistui, kun luistelijat kaikissa lajeissa ja kummassakin ohjelmassa saavuttivat vaadittavat pisterajat.


text:
Keskiviikko 29.3.
Torstai 30.3.
Perjantai 31.3.
Lauantai 1.4.
Sunnuntai 2.4.


title: Algeria kesäolympialaisissa 2000

text:
Algeria osallistui Sydneyn kesäolympialaisiin vuonna 2000 47 urheilijan joukkueella. Maan urheilijat osallistuivat kymmeneen eri lajiin, ja saavuttivat viisi mitalia: yhden kullan, yhden hopean ja kolme pronssia. Kaikki mitalit tulivat yleisurheilusta ja nyrkkeilystä.
Maan lipunkantajana avajaisissa toimi kisoista pronssin voittanut juoksija Djabir Saïd-Guerni.


title: Bolivia kesäolympialaisissa 2000

text: Bolivia osallistui Sydneyn kesäolympialaisiin vuonna 2000 viiden urheilijan joukkueella. Maan urheilijat osallistuivat uintiin, tennikseen ja yleisurheiluun. Maan lipunkantajana avajaisissa toimi maratoonari Marco Condori. Bolivia ei saavuttanut kisoista mitalia.


title: Farindola

text: Farindola on kunta Italiassa Abruzzon hallintoalueella olevassa Pescaran maakunnassa. Se sijaitsee maan keskiosassa Gran Sasson ja Monti della Lagan kansallispuistossa.


title: Farindola

text:
Kunnan alueella Rigopianon kylässä tapahtui 18. tammikuuta 2017 tuhoisa lumivyöry, joka peitti alleen paikallisen vuoristohotellin Gran Sasso -vuoren itärinteellä.
Onnettomuus vaati ainakin 15 kuolonuhria.


title: Nothing More

text: Nothing More on Disco Ensemblen kappale ja toinen single yhtyeen tulevalta kuudennelta studioalbumilta "Afterlife", joka julkaistiin 20. tammikuuta 2017.


title: Nothing More

text: Viikolla 3/2017 kappale ylsi Yle X:n ”Viikon parhaat biisit” -listalle.


title: Kolumbia kesäolympialaisissa 2000

text: Kolumbia osallistui Sydneyn kesäolympialaisiin vuonna 2000 44 urheilijan joukkueella. Maan urheilijat osallistuivat 13 eri lajiin. Maan lipunkantajana avajaisissa toimi painonnostaja María Isabel Urrutia. Hän saavutti myös Kolumbian ainoan mitalin kisoissa voittaessaan kultaa naisten painonnoston raskaassa sarjassa.


title: Kromosomi 1

text: Kromosomi 1 on yksi ihmisen 23:sta kromosomiparista. Se on suurin ihmisen kromosomi - yli kolme kertaa suurempi kuin ihmisen pienin kromosomi 22. 1. kromosomissa on yli 3000 geeniä ja se sisältää lähes 8% ihmisen geneettisestä aineistosta. 1. Kromosomissa on yli 240 miljoonaa emäsparia, joista noin 90% on määritetty. 1. kromosomiin on yhdistetty lähes 890 eri sairautta.


title: Kromosomi 1

text: AHCTF1 joka koodaa ELYS proteiinia.


title: Kromosomi 1

text: AMP deaminase2, koodaa AMP deaminase2 entsyymiä.


title: Kromosomi 1

text: ARID48, koodaa AT-rich proteiinia.


title: Kromosomi 1

text: AZIN2, koodaa Azl2 entsyymiä.


title: Kromosomi 1

text: Clorf21, koodaa Clorf21 proteiinia.


title: Kromosomi 1

text: Clorf49, koodaa Clorf49 proteiinia.


title: Sunnanån ruukki

text: Sunnanån ruukki sijaitsi Kemiönsaarella Sunnanån joen kahden kosken rannalla viisi kilometriä koilliseen Dragsfjärdin kirkosta. Ruukki oli toiminnassa vuosina 1853–1863.


title: Sunnanån ruukki

text: Ruukin perusti 1853 vesivoiman puutteesta kärsineen läheisen Björkbodan ruukin omistanut senaattori, maaherra Carl August Ramsay. Hänen kuolemansa jälkeen 1855 molemmat ruukit siirtyivät hänen pojalleen Anders Gustaf Ramsaylle. Sunnanån ruukkiin rakennettiin kivinen vasarapaja, ja vuonna 1859 ruukki rakennettiin kokonaan uudestaan tulipalon jälkeen. Ruukin toiminta päättyi kuitenkin 1860-luvun alun katovuosien ja raudan hinnan laskun johdettua ruukkeihin tehtyjen investointien vuoksi velkaantuneen Anders Gustaf Ramsayn vararikkoon vuonna 1863. Ramsay tuli myöhemmin tunnetuksi muistelmakirjailijana.


title: Sunnanån ruukki

text: Sunnanån ruukin rakennukset purettiin 1800-luvun lopulla, ja niistä saatua materiaalia käytettiin luultavasti ruukinpaikkaa vastapäätä sijaitsevan harmaakivisen navetan rakentamiseen. Skinnarvikintien länsipuolella joen rannalla on ruukin vasarapajan kivijalasta jäännöksiä, ja tien itäpuolella on jäljellä kahden suuren kivirakennuksen perustukset, joista yksi on harmaakivistä koottu, toinen taas muurattu kuonaharkoista. Niiden vieressä on jäljellä ruukkiin kuulunut punatiilinen rakennus. Sunnanån silta sijaitsee luultavasti entisen ruukinpadon paikalla, ja padon jäänteitä voi olla sillan kivijalassa jäljellä.


title: Unescon maailmanperintökohteet Surinamessa

text: Unesco on nimennyt Surinamesta kaksi kohdetta maailmanperintöluetteloon. Kohteet ovat merkittäviä kulttuuri- ja luonnonperintönsä ansiosta.


title: Jammu (täsmennyssivu)

text: Jammu tarkoittaa ainakin seuraavia:


title: Severaero

text: Severaero (, ICAO: NOT) oli venäläinen lentoyhtiö. Vuonna 1998 perustetun yhtiön kotikenttä oli Dudinkan lentoasema Norilskissa. Se ehti toimia vain vuoden ennen kuin sen toimilupa peruttiin huhtikuussa 1999.


title: Severaero

text: Severaero käytti toimintansa aikana seuraavia kuutta lentokonetta.


title: Korkeakosken harkkohytti

text: Korkeakosken harkkohytti sijaitsi Pielavedellä Koivujoen Korkeakosken rannalla ja Ruukinlammen pohjoispuolella. Harkkohytti oli toiminnassa vuosina 1839–1882.


title: Korkeakosken harkkohytti

text: Harkkohytti sai alkunsa kun Fredrik Paldan poikineen sai 1839 luvan perustaa puhalluslaitoksen ja sulatushytin Pielaveden Laukkalan kylässä sijainneen Korkeakosken rannalle. Järvimalmia käyttänyt harkkohytti oli toiminnassa vuoteen 1882 saakka. Harkkohytin yhteydessä olleessa kankivasarapajarakennuksessa toimi vielä saha ja mylly vuoteen 1914 saakka.


title: Korkeakosken harkkohytti

text: Saarelasta Laukkalaan kulkeva paikallistie ylittää Koivujoen entisen harkkohytin padon kohdalla. Joen länsirannalla on jäljellä kahden kivistä ladotun voimakanavan jäännökset ja kanavien alkupäässä on jäljellä vasarapajan kivijalka. Kosken länsipuolella ruukinjärven rannalla on jäljellä järvimalmikasa ja runsaasti sysiä sisältävä maakumpu. Lähimetsistä kerrotaan löytyvän vielä kaksi avaamatonta sysimiilua ja läheisellä suolla on vielä jälkiä harkkohytiltä Ouluun johtaneesta tiestä.


title: Universitario de Deportes

text: Universitario de Deportes on perulainen jalkapalloseura maan pääkaupungista Limasta. Universitarioa pelaa maan pääsarjassa Primera Divisiónissa. Seuran perustivat vuonna 1924 Kansallisen San Marcos -yliopiston opiskelijat. Aluksi seura tunnettiin nimellä Federación Universitaria. Seura nousi nopeasti perustamisensa jälkeen maan huipulle ja se on maan menestynein jalkapalloseura.


title: Salisbury (Maryland)

text: Salisbury on kaupunki Wicomicon piirikunnassa Marylandissa Yhdysvalloissa ja myös piirikunnan hallinnollinen pääkaupunki ("county seat"). Se on Marylandin Eastern Shoren alueen suurin kaupunki. Väkiluku oli 30 343 vuoden 2010 väestönlaskennassa. Salisbury on Salisbury, Maryland-Delaware-metropolin tilastoalueen pääkaupunki ("principal city"). Kaupunki on Delmarvan niemimaan keskus ja käyttää tunnusta "Rannikon hyvinvoiva puoli".


title: Salisbury (Maryland)

text: Salisburyn lähellä ovat kaupungit Baltimore (171 km), Washington (192 km), Philadelphia (206 km), Norfolk (206 km) ja Wilmington (154 km).


title: Carmageddon

text: Carmageddon on vuonna alun perin vuonna 1997 tietokoneelle julkaistu ajoneuvotaistelupeli. Alkuperäisen julkaisun jälkeen pelistä on tehty versiot eri käyttöjärjestelmille sekä useille konsoleille. Peli oli julkisuudessa etenkin siinä esiintyneen väkivallan takia, jalankulkijoiden päälle ajamisesta sai pisteitä näyttävyyden mukaan ja verta käytettiin efektinä runsaasti.


title: Carmageddon

text: Saksassa ja Englannissa peli julkaistiin sensuroituna versiona, jossa jalankulkijat oli korvattu zombeilla ja roboteilla ja 'veri' oli vastaavasti vihreää tai mustaa öljyä. Brasiliassa pelin julkaisu kiellettiin kokonaan.


title: Carmageddon

text: Pelissä ajetaan radoilla, jotka sijaitsevat erilaisissa ympäristöissä kuten kaupungissa, kaivoksessa tai teollisuusalueella. Rata pitää suorittaa tietyssä ajassa, mutta lisäaikaa saa esimerkiksi kanssakilpailijoiden autoja vahingoittamalla tai ihmisten päälle ajamalla, etenkin jos sen tekee näyttävästi sivuluisussa.


title: Carmageddon

text: Kilpailun voi voittaa ajamalla radan loppuun asti, romuttamalla kaikki kanssakilpailijat tai tappamalla kentän kaikki jalankulkijat.


title: Carmageddon

text: Pelin PC-versio sai melko hyviä arvioita, gamespot pisteet olivat 8,8/10 ja gamerankings pisteet ovat 89.60% mutta myöhemmin julkaistut konsoliversiot eivät menestyneet yhtä hyvin ja osaa niistä pidettiin täysin kelvottomina.


title: Błędówin aavikko

text: Błędówin aavikko () on aavikko Sleesian voivodikunnassa Etelä-Puolassa. Aavikko on Keski-Euroopan laajin, noin 20 neliökilometrin laajuinen. Aavikko syntyi metsänhakkuun tuloksena 1200-luvulla. 1960-luvulla alueelle istutettiin mäntyä, punatammea ja huurrepajua, jonka myötä noin 32 neliökilometrin laajuinen aavikkoalue on kutistunut huomattavasti.


title: Harlequin iktyoosi

text:
Harlequin iktyoosi (aikaisemmin usein, nykyään vain harvoin kalansuomutauti) on erittäin harvinainen ankara geneettinen sairaus, joka aiheuttaa ihon paksuutta. Syntyessään vauvan keho on koteloitunut valkoisiin paksuihin levyihin, vähän kuten haarniskaan, joita erottaa syvät halkeamat. Lisäksi silmät, korvat, penis, ja raajat saattavat olla epänormaalisti vetäytyneet. Koska halkeillut iho on halennut niistä kohdista joissa iho yleensä kaareutuu, johtaa se usein bakteereiden ja muiden saasteiden päätymisen elimistöön, joka aiheuttaa vakavan riskin saada kuolettava infektio.
Se on autosomaalinen resessiivinen, synnynnäinen iktyoosi, joka kuuluu keratinizationin ryhmään ei syndroomaiset häiriöt. Se liittyy mutaation proteiinigeenissä "ABCA12". Sairaus voidaan diagnosoida kohdussa olevan sikiön ihonäytteestä biopsiassa tai analysoimalla lapsivedestä soluja joita saadaan lapsivesipistoksella. Sairauden yleiset piirteetvoidaan tunnistaa ultraäänessä, jota seuraa 3D-ultraääni, jolla arvioidaan sairauden vakavuus. Ultraääni voi paljastaa epänormaaleja kasvonpiirteitä mukaan lukien löysät silmäluomet, sisäänpäintyöntyneet huulet, lyhyet jalat, vääntyneet varpaat, suljetut nyrkit, ulospäintulemattomat sieraimet, sekä liiallisesta lapsivedestä kohdussa.
Tarvittavaan hoitoon vaaditaan ihon säännöllistä kostuttamista sekä suojelemista. Harlequin iktyoosia esiintyy noin 1:300 000 vauvasta. 'Harlequin iktyoosi" nimitys tulee timantin muotoisista hilseistä (Muistuttaa Harlekiinin pukua).


title: Harlequin iktyoosi

text: Vastasyntyneillä Harlequin iktyoosista kärsivillä on kehossaan haarniskaa muistuttava paksu halkeillut iho Potilaat kärsivät useista kallon sekä kasvojen epämuodostumia. Korvat saattavat olla vakavasti epämuodostuneet tai niitä ei ole ollenkaan, kuten myös nenä. Silmäluovet saattavat olla väärinpäin, joka jättää silmät ja niiden ympäryksen infektioalttiiksi. Tautia sairastavat vauvat usein vuotavat verta synnytyksen aikana. Huulet ovat vetäytyneet suun kuivuuden vuoksi. Nivelet liikkuvat puutteellisesti ja saattavat olla alikasvaneet. Kudoksen vähäkasvuisuutta esiintyy joskus sormissa. . Lisäksi, "kalan suu" oiretta saattaa ilmetä kuten myös suunkautta hengittämistä ja suun kuivuutta joka aiheuttaa vakavan riskin suun mädäntymiselle.


title: Harlequin iktyoosi

text: Tautia sairastavat ovat erityisen alttiita lämpötilavaihteluille heidän halkeilleen ihonsa vuoksi, joka estää lämmön poistumista elimistöstä. Iho myös estää soluhengityksen, joka häiritsee rintakehän laajentumista ja estää potilasta saamasta tarpeeksi happea. Tämä voi johtaa hyperventilointiin ja hengityksen lamaantumiseen. Potilaat ovat usein kuivia, koska heidän haarniskamainen ihonsa ei sovellu veden imemiseen.


title: Harlequin iktyoosi

text:
Diagnoosi taudille saadaan katsomalla potilaan ulkoisia ominaisuuksia sekä tietyillä laboratoriokokeilla.
Syntyessä fyysiset arviot ovat olennaisia alustavalle diagnoosille. Ruumiillinen tutkimus paljastaa taudin luonteeomaisia oireita taudin tilasta, erityisesti ihon pinnalla olevat epämuodostumat. Epänormaaleita löydöksiä kehossa tutkimalla usein auttaa arvioimaan tarvetta muille kokeille joilla voidaan selvittää diagnoosi.
Geneettiset testit ovat kaikkein tarkimpia diagnoositestejä harlequin iktyoosille. Nämä testit paljastavat ABCA12 geenin puutteen . Kyseinen geeni on tärkeä proteiinin lähde ihon kehittymiselle.


title: Avoimen tiedon keskus

text: Avoimen tiedon keskus (Open Science Centre) on 1.1.2017 toimintansa aloittanut Jyväskylän yliopiston erillislaitos, jossa työskentelee n. 80 henkeä.


title: Avoimen tiedon keskus

text: Avoimen tiedon keskus on muodostettu Jyväskylän yliopiston kirjastosta ja tiedemuseosta (kulttuurihistoriallinen- ja luonnontieteellinen osasto). Lisäksi se sai vastuulleen yliopistossa ilmestyvien lehtien kustantamisen.


title: Avoimen tiedon keskus

text: Toiminnallisesti Avoimen tiedon keskus on jaettu kolmeen vastuualueeseen, joita ovat kirjasto, tiedemuseo ja avoin julkaiseminen. Perinteisten kirjasto- ja museotoimintojen lisäksi keskuksen tehtävänä on edistää tiedon avoimmuutta.


title: Avoimen tiedon keskus

text: Keskuksen johtajana toimii Ari Muhonen


title: Avoimen tiedon keskus

text: Avoimen tiedon keskus kustantaa Kasvatus- ja Yliopistopedagogiikka -verkkolehtiä. Lisäksi se julkaisee ja kustantaa avoimesti julkaistua (OA) Human Technology -verkkolehteä.


title: Federico Grabich

text: Federico Grabich (s. 26. maaliskuuta 1990 Casilda, Santa Fen maakunta) on argentiinalainen uinnin MM-mitalisti ja Pan-Amerikan kisojen voittaja. Hän on pituudeltaan 193 cm.


title: Federico Grabich

text: Grabich sijoittui junioreiden MM-kilpailuissa 2008 viidenneksi 50 metrin selkäuinnissa. Guadalajaran Pan-Amerikan kisoissa 2011 hän saavutti pronssia 4 × 100 m sekauintiviestissä sekä oli viides 100 metrin selkäuinnissa ja kahdeksas 50 metrin vapaauinnissa. Barcelonan MM-kilpailuissa 2013 hän oli 50 metrin selkäuinnissa kymmenes.


title: Federico Grabich

text: Grabich saavutti Toronton Pan-Amerikan kisoissa 2015 kultaa 100 metrin vapaauinnissa ajalla 48,26 ja hopeaa 200 metrin vapaauinnissa ajalla 1.47,62. Lisäksi hän oli viides 100 metrin selkäuinnissa ja kuudes 50 metrin vapaauinnissa. Saman vuoden Kazanin MM-kilpailuissa hän saavutti pronssia 100 metrin vapaauinnissa ajalla 48,12. 200 metrin vapaauinnissa hän sijoittui 11:nneksi.


title: Óscar Muñoz

text: Oscar Luis Muñoz Oviedo (s. 9. toukokuuta 1993 Valledupar, Cesar) on kolumbialainen taekwondon olympiamitalisti. Hän on pituudeltaan 178 cm.


title: Óscar Muñoz

text: Muñoz saavutti Lontoon olympialaisissa 2012 pronssia 58 kg:n painoluokassa. Voitettuaan algerialaisen Mokdad El-Yaminen pistein 8–1 ja Jemenin Tameem Al-Kubati 14–2, hän hävisi välieräottelussa espanjalaiselle Joel Gonzálezille 4–13. Pronssiottelussa Muñoz voitti Thaimaan Pen-ek Karaketin pistein 6–4. Rio de Janeiron olympialaisissa 2016 hän karsiutui samassa painoluokassa ensimmäisen ottelun jälkeen hävittyään portugalilaiselle Rui Bragançalle 4–14.


title: Óscar Muñoz

text: Muñoz on saavuttanut taekwondon Pan-Amerikan mestaruuskilpailujen 58 kg:n painoluokassa hopeaa 2016 sekä pronssia 2010 ja 2012.


title: Wireshark

text: Wireshark on ilmainen avoimen lähdekoodin pakettianalysaattori. Sen avulla on mahdollista kaapata, tallentaa ja analysoida tietoliikennettä. Ohjelmiston nimi oli alun perin Ethereal, mutta se muutettiin tekijänoikeussyistä Wiresharkiksi toukokuussa 2006. Wireshark toimii useimmilla alustoilla, kuten Linux, Windows, OS X, UNIX ja se on rekisteröity GNU GPL-lisenssillä.


title: Hard to Explain

text: Hard to Explain on yhdysvaltalaisen rockyhtye The Strokesin debyyttisingle, joka julkaistiin 25. kesäkuuta 2001. ”Hard to Explain” nousi Britannian singlelistalla parhaimmillaan sijalle 16.


title: Sohyang

text: Kim So-hyang eli Sohyang (s. 5. huhtikuuta 1978) on eteläkorealainen laulaja jolla on sopraanon ääniala. Sohyang on tullut tunnetuksi lukuisista esiintymisistään televisiossa ja häntä pidetään teknisesti taitavana laulajana. Sohyang on opiskellut ranskan kieltä Kyunghee-yliopistossa. Sohyang on ääninäytellyt Disney-elokuva Moanan koreankielisessä versiossa.


title: Tasavallan päivä (Intia)

text: Tasavallan päivä on Intian perustuslain voimaantulon vuosipäivä, 26. tammikuuta. Intian perustuslaki tuli voimaan sanottuna päivänä vuonna 1950. Laki korvasi vuonna 1935 annetun lain Intian hallituksesta ()


title: Tasavallan päivä (Intia)

text: Perustuslain hyväksyi Intian perustuslakia säätävä kokous 26. marraskuuta 1949, ja se astui voimaan 26. tammikuuta 1950 samanaikaisesti demokraattisen hallintojärjestelmän kanssa, ja se vahvisti lopullisesti, että Intia on itsenäinen tasavalta. Päivä valittiin lain voimaantulopäiväksi, koska samana päivänä vuonna 1930 Intian kansalliskongressi oli julistanut Intian itsenäiseksi (Purna Swaraj) ja hylännyt brittihallinnon sen sijaan tarjoaman dominion aseman.


title: Tasavallan päivä (Intia)

text: Päivä on yksi Intian virallisista juhlapäivistä, joista kaksi muuta ovat itsenäisyyspäivä ja Gandhi Jayanti.


title: Tasavallan päivä

text: Tasavallan päivä on monissa maissa sen juhlistamiseksi, milloin maasta tuli tasavalta. Muita vastaavia kansallisia juhlapäiviä ovat itsenäisyyspäivä ja kansallispäivä.


title: Neon (täsmennyssivu)

text: Neon voi viitata johonkin seuraavista: